**ROKASGRĀMATA**

***de minimis* atbalsta piešķiršanai**

**FINANŠU MINISTRIJA**

**2022.gada jūnijs**

SATURS

|  |  |  |
| --- | --- | --- |
| **Ievads** |  | 3 |
|  | **Rokasgrāmatā biežāk lietoto jēdzienu skaidrojums** | 4 |
| **I nodaļa** | **De minimis atbalsta ieviešanas nosacījumi** | 6 |
| 1. | De minimis atbalsta būtība | 6 |
| 2. | Izslēgtās nozares un darbības | 8 |
| 3. | De minimis atbalsta instrumenti | 8 |
| 4. | Nosacījumi, kas jāpiemēro uzņēmumu apvienošanās, iegādes vai sadalīšanas gadījumos | 9 |
| 5. | Kumulācijas (atbalsta summēšanas) nosacījumi | 10 |
| 6. | Procesuālie jautājumi | 11 |
| 7. | Uzraudzība | 12 |
| **II nodaļa** | **Kā ieviest de minimis atbalsta pasākumu? Nosacījumi, kas jāņem vērā de minimis atbalsta pasākumu plānotājiem normatīvā akta izstrādē** | 13 |
| 1. | Pasākuma mērķis, atbalsta instrumenti | 13 |
| 2. | Atbalsta saņēmēji | 14 |
| 3. | Neatbalstāmās nozares un darbības, izmaksu nošķiršana | 14 |
| 4. | Atbalsta apmērs | 15 |
| 5. | Kumulācijas (atbalsta summēšanas) nosacījumi | 16 |
| 6. | Uzraudzība un dokumentu uzglabāšana | 17 |
| 7. | Nosacījumi uzņēmumu apvienošanās vai sadalīšanās gadījumos | 17 |
| 8. | Atbalsta piešķiršanas brīdis | 18 |
| 9. | Atbalsta atgūšana | 18 |
| 10. | Diena, līdz kurai piešķirams atbalsts saskaņā ar Komisijas regulu Nr.1407/2013 | 19 |
| 11. | Atbalsta pasākuma (Noteikumu) saskaņošana ar Finanšu ministriju | 19 |
| **III nodaļa** | **Papildu nosacījumi attiecībā uz Komisijas regulu Nr.360/2012** | 21 |
| **IV nodaļa** | **Pielikumi** | 23 |
| 1.Pielikums | Viens vienots uzņēmums | 23 |
| 2.Pielikums | Apvienošanās, sadalīšanās, iegāde | 26 |
| 3.Pielikums | Atbalsta bruto dotācijas ekvivalenta (atbalsta summas) aprēķināšana | 28 |
| 4.Pielikums | Kumulācija (atbalsta summēšana) | 37 |
| 5.Pielikums | Pārbaudes lapa - Atbalstam saskaņā ar Komisijas regulu Nr. 1407/2013 | 46 |

# Ievads

Valsts atbalsts ir jebkuram saimnieciskās darbības veicējam/komercsabiedrībai no valsts, pašvaldības vai Eiropas Savienības finanšu līdzekļiem sniegta tieša vai pastarpināta finansiāla palīdzība piemēram, dotācijas, finanšu ieguldījumi aizdevumu veidā, garantijas/galvojumi, nodokļa likmju samazināšana, nodokļu un nodevu atvieglojumi, dividendēs izmaksājamo peļņas daļu novirzīšana atpakaļ uzņēmumam, utml., kas tam dod zināmas priekšrocības un rada vai var radīt konkurences ierobežojumus.

Valsts atbalstu raksturojošās pazīmes[[1]](#footnote-2):

* finansiālās palīdzības saņēmējs ir saimnieciskās darbības (aktivitātes) veicējs vai plāno uzsākt saimniecisko darbību;
* finansiālo palīdzību tieši vai pastarpināti sniedz no valsts, pašvaldības vai ES līdzekļiem, finanšu līdzekļiem, pār kuriem valsts vai pašvaldības institūcijām vai to pilnvarotām juridiskajām personām ir kontrolējoša ietekme, vai citiem publiskiem līdzekļiem, un par finansiālās palīdzības noteikšanu ir atbildīga valsts vai pašvaldības institūcija vai tās pilnvarota juridiskā persona;
* saņemot finansiālo palīdzību, saimnieciskās darbības veicējs iegūst ekonomiskas priekšrocības, kādas tas nevarētu iegūt tirgus apstākļos, vai tad, ja komercdarbības atbalsts netiktu sniegts;
* finansiālā palīdzība neattiecas uz visiem saimnieciskās darbības veicējiem vienādi, bet ir paredzēta saimnieciskās darbības veicējiem/komercsabiedrībām atkarībā no to lieluma, darbības veida vai atrašanās vietas, kā arī citiem diferencējošiem kritērijiem vai arī ir paredzēta tikai konkrētai komercsabiedrībai vai saimnieciskās darbības veicējam;
* finansiālā palīdzība ietekmē konkurenci un tirdzniecību Eiropas Savienības iekšējā tirgū.

Lai valsts atbalstu uzskatītu par saderīgu ar Eiropas Savienības iekšējo tirgu, viens no veidiem, ar ko šādu atbalstu var ieviest, ir ievērojot Komisijas regulas (ES) Nr.1407/2013 (2013.gada 18.decembris) par Līguma par Eiropas Savienības darbību 107.un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr. L352) (turpmāk – *de minimis* atbalsts) nosacījumus.

Savukārt, lai panāktu nacionālā tiesiskā regulējuma (piemēram, Ministru kabineta noteikumu, pašvaldību saistošo noteikumu, lēmumu, utml.), kas nosaka plānotā atbalsta pasākuma ieviešanas kārtību, atbilstību *de minimis* atbalsta regulējumam, tajos irjāiekļauj *de minimis* atbalsta nosacījumi.

Ņemot vērā, ka valsts atbalsta nosacījumus piemēro neatkarīgi no juridiskās formas gan privātiem, gan publiskā īpašumā esošiem saimnieciskās darbības veicējiem (fiziskām personām, komersantiem, biedrībām, nodibinājumiem, kooperatīvām sabiedrībām, pašvaldības uzņēmumiem, pašvaldībām u.c.), **rokasgrāmata ir paredzēta gan pasākumu plānotājiem/ieviesējiem un atbalsta sniedzējiem, gan atbalsta saņēmējiem.**

**Rokasgrāmata galvenokārt vērsta uz Komisijas regulas Nr.1407/2013 nosacījumu piemērošanas jautājumu skaidrošanu[[2]](#footnote-3).** Kur nepieciešams sniegt skaidrojumus Komisijas regulas Nr.1407/2013 nosacījumu kontekstā saistībā ar citām *de minimis* regulām, rokasgrāmatā lietotas atsauces arī uz Komisijas regulu Nr.1408/2013, Komisijas regulu Nr.717/2014 un Komisijas regulu Nr.360/2012.

# Rokasgrāmatā biežāk lietoto jēdzienu skaidrojums

**Saimnieciskās darbības veicējs –** jebkura persona neatkarīgi no tās juridiskā statusa un veida, kādā tā tiek finansēta, t.i., fiziskā persona, juridiskā persona vai šādu personu apvienība neatkarīgi no tās īpašuma formas un darbības veida, kura veic vai gatavojas iesaistīties saimnieciskās darbības/ekonomiskās aktivitātes veikšanā, piedāvājot preces vai pakalpojumus tirgū. Fakts, ka potenciālais atbalsta saņēmējs ir bezpeļņas organizācija vai arī fakts, ka potenciālais saņēmējs tiek pilnībā finansēts no valsts resursiem un tas savus pakalpojumus sniedz bez maksas, neizslēdz iespējamību, ka tas var tikt kvalificēts kā komercsabiedrība (saimnieciskās darbības veicējs).

**Atbalsta sniedzējs –** valsts vai pašvaldības institūcija vai tās pilnvarota juridiskā persona, kas pieņem lēmumu par *de minimis* atbalsta piešķiršanu vai kas ir atbildīga par atbalsta programmas izstrādi vai atbalsta programmas, individuālā atbalsta projekta vai ad-hoc atbalsta piemērošanu.

**Atbalsta pretendents** – komercsabiedrība (saimnieciskās darbības veicējs), kura pretendē uz *de minimis* atbalstu saskaņā ar kādu no *de minimis* atbalsta regulām. **Komercsabiedrība** – atbilstoši Komercdarbības atbalsta kontroles likuma 1.panta otrās daļas 10.punktam ir fiziskā persona, juridiskā persona (komersants, biedrība, nodibinājums, kooperatīvā sabiedrība, pašvaldības uzņēmums, pašvaldība u.c.) vai šādu personu apvienība neatkarīgi no tās īpašuma formas un darbības veida, kura veic vai gatavojas veikt komercdarbību. Lietotie termini “saimnieciskās darbības veicējs” “komersants”, “komercsabiedrība” vai “uzņēmums” praksē un šajā materiālā var tikt lietoti kā sinonīmi.

**Komisijas regula Nr.1407/2013** – Komisijas 2013.gada 18.decembra Regula (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr. L 352/1)[[3]](#footnote-4).

**Komisijas regula Nr.1408/2013** – Komisijas 2013.gada 18.decembra Regula (ES) Nr.1408/2013 par Līguma par Eiropas Savienības darbību 107. un 108.panta piemērošanu *de minimis* atbalstam lauksaimniecības nozarē (Eiropas Savienības Oficiālais Vēstnesis, 2013.gada 24.decembris, Nr. L 352/9)[[4]](#footnote-5) un [Komisijas 2019.gada 21.februāra Regula Nr.2019/316 ar ko groza Regulu Nr.1408/2013 par Līguma par Eiropas Savienības darbību 107. un 108.panta piemērošanu *de minimis* atbalstam lauksaimniecības nozarē](https://eur-lex.europa.eu/legal-content/LV/TXT/PDF/?uri=CELEX:32019R0316&from=LV) (Eiropas Savienības Oficiālais Vēstnesis, 2019.gada 22.februāris, Nr. L 51)[[5]](#footnote-6).

**Komisijas regula Nr.717/2014 –** Komisijas 2014.gada 27.jūnija Regula (EK) Nr.717/2014 par Līguma par Eiropas Savienības darbību 107. un 108.panta piemērošanu *de minimis* atbalstam zvejniecības un akvakultūras nozarē (Eiropas Savienības Oficiālais Vēstnesis, 2014.gada 28.jūnijs, Nr. L 190/45)[[6]](#footnote-7).

**Komisijas regula Nr.360/2012 –** Komisijas 2012.gada 25.aprīļa Regula (ES) Nr.360/2012 par Līguma par Eiropas Savienības darbību 107. un 108.panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (Eiropas Savienības Oficiālais Vēstnesis, 2012.gada 26.aprīlis, Nr. L 114/8)[[7]](#footnote-8) un Eiropas Komisijas 2018.gada 7. decembra Regula (ES) Nr. 2018/1923 ar ko Regulu (ES) Nr. 360/2012 groza attiecībā uz piemērošanas periodu (Eiropas Savienības Oficiālais Vēstnesis, 2018. gada 10. decembris, Nr. L 313/2)[[8]](#footnote-9).

**MK noteikumi Nr.715** – 2018.gada 21.novembra Ministru kabineta noteikumi Nr.715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem”[[9]](#footnote-10)

|  |
| --- |
| I nodaļa - *De minimis* atbalsta ieviešanas nosacījumi  |

##  *De minimis* atbalsta būtība

Eiropas Savienībā *de minimis* atbalsts tika ieviests, lai atvieglotu dalībvalstu paziņošanas pienākumu Eiropas Komisijai gadījumos, kad piešķirtais valsts atbalsta apmērs ir neliels, un attiecīgi tas tiek it kā uzskatīts kā tāds, kas neietekmē tirdzniecību starp dalībvalstīm un nerada vai nedraud radīt konkurences izkropļojumus.

Saskaņā ar nosacījumiem, kas noteikti Komisijas regulā Nr.1407/2013 (3.panta 2.punkts) un kas piemērojami *de minimis* atbalstam, kopējais *de minimis* atbalsts, ko viena dalībvalsts piešķīrusi vienam vienotam uzņēmumam jebkurā triju fiskālo gadu periodā (ar to saprotot kārtējo un iepriekšējos divus fiskālos gadus) nepārsniedz 200 000 *euro* (attiecībā uz kravu komercpārvadājumu autotransporta uzņēmumiem – 100 000 *euro*, turklāt *de minimis* atbalstu nedrīkst izmantot kravas transportlīdzekļu iegādei).

*De minimis* atbalsta kontekstā Komisijas regulā Nr.1407/2013 (2.panta 2.punkts) tiek lietota vienkāršotā “viena vienota uzņēmuma”[[10]](#footnote-11) definīcija. Viens vienots uzņēmums ir tāds uzņēmums[[11]](#footnote-12), kas ietver visus uzņēmumus, kuru starpā pastāv vienas no šādām attiecībām:

a) vienam uzņēmumam ir akcionāru vai dalībnieku balsstiesību vairākums citā uzņēmumā;

b) vienam uzņēmumam ir tiesības iecelt vai atlaist cita uzņēmuma pārvaldes, vadības vai uzraudzības struktūras locekļu vairākumu;

c) vienam uzņēmumam ir tiesības īstenot dominējošu ietekmi pār citu uzņēmumu saskaņā ar līgumu, kas noslēgts ar šo uzņēmumu, vai saskaņā ar tā dibināšanas līguma klauzulu vai statūtiem;

d) viens uzņēmums, kas ir cita uzņēmuma akcionārs vai dalībnieks, vienpersoniski kontrolē akcionāru vai dalībnieku vairākuma balsstiesības minētajā uzņēmumā saskaņā ar vienošanos, kas panākta ar pārējiem minētā uzņēmuma akcionāriem vai dalībniekiem.

Uzņēmumi, kuriem kādas no a) līdz d) apakšpunktos minētajām *attiecībām* pastāv ar viena vai vairāku citu uzņēmumu starpniecību, arī ir uzskatāmi par vienu vienotu uzņēmumu (piemērus skatīt 1.pielikumā).

Praktisku un administratīvu iemeslu dēļ, *de minimis* atbalsta regulējums noteic, ka dalībvalstīm ir pienākums pārbaudīt uzņēmumus un to saņemto *de minimis* atbalstu tikai tās teritorijā.

Lemjot par jauna *de minimis* atbalsta piešķiršanu, atbalsta sniedzējam ir jāpārliecinās, ka jaunais *de minimis* atbalsts nepārsniegs Komisijas regulā Nr.1407/2013 noteikto 200 000 *euro* (100 000 *euro* autotransporta uzņēmumiem) slieksni, ņemot vērā kārtējā un iepriekšējos divos fiskālajos gados piešķirto *de minimis* atbalsta apmēru.

Piemērs:

Saimnieciskās darbības veicējs ražošanas jomā 2022.gadā iesniedz atbalsta sniedzējam atbalsta pieteikumu, pretendējot uz 50 000 *euro de minimis* atbalsta piešķiršanu.

Atbalsta sniedzējs pārbauda atbalsta pretendenta iepriekš saņemto *de minimis* atbalstu par šādiem periodiem 01.01.2020. – 31.12.2020., 01.01.2021. – 31.12.2021 un 01.01.2022. – *de minimis* atbalsta pieteikuma iesniegšanai brīdim.

|  |  |  |  |  |
| --- | --- | --- | --- | --- |
| **Atbalsta piešķiršanas datums** | **Atbalsta sniedzējs** | **Atbalsta instruments** | **Atbalsta apjoms (nominālā atbalsta summa), *euro*** | **Atbalsta bruto dotācijas ekvivalents[[12]](#footnote-13) [[13]](#footnote-14), *euro*** |
| 20.01.2020. | [Finanšu institūcija ALTUM](https://www.altum.lv/) | aizdevums | 10,000 | **500** |
| 15.03.2021. | Latvijas Investīciju un attīstības aģentūra (LIAA) | grants | 30,000 | **30,000** |
| 20.10.2021. | Pašvaldība A | nekustamā īpašuma nodokļa atvieglojums | 15,000 | **15,000** |
| 05.01.2022. | Nodarbinātības valsts aģentūra (NVA) | grants | 5,000 | **5,000** |

No tabulā iekļautās informācijas izriet, ka līdz brīdim, kad 2022.gadā iesniegts *de minimis* atbalsta pieteikums kārtējā un divu iepriekšējo fiskālo gadu periodā, saimnieciskās darbības veicējam jau bija piešķirts *de minimis* atbalsts 50 500 *euro* apmērā. Līdz ar to minētais saimnieciskās darbības veicējs ir tiesīgs pretendēt un saņemt *de minimis* atbalstu saskaņā ar Komisijas regulu Nr.1407/2013 līdz 149 500 *euro*, ievērojot visus šī valsts atbalsta regulējuma nosacījumus.

Gadījumos, kad atbalsta sniedzējs pirms lēmuma par jauna *de minimis* atbalsta piešķiršanu konstatē, ka attiecīgais atbalsta slieksnis kopā ar jauno *de minimis* atbalstu varētu tikt pārsniegts, nekādu jaunu *de minimis* atbalstu piešķirt nedrīkst un pieteikums par atbalsta piešķiršanu ir jānoraida. Šādā gadījumā, ja tas ir iespējams un ja to pieļauj attiecīgā atbalsta pasākuma tiesiskais regulējums, atbalsta pretendents var atbalsta sniedzējam iesniegt jaunu pieteikumu *de minimis* atbalsta saņemšanai, par summu, kādu tas būtu tiesīgs saņemt līdz *de minimis* atbalsta robežvērtībai.

*De minimis* atbalsts ir uzskatāms par piešķirtu ar brīdi, kad uzņēmumam ir radušās likumīgas tiesības to saņemt, proti, ar lēmuma par atbalsta piešķiršanu pieņemšanas brīdi. Lēmums par de minimis atbalsta piešķiršanu[[14]](#footnote-15) – atbalsta sniedzēja pieņemtais lēmums, noslēgtais līgums vai cits dokuments, kurš nosaka pienākumu atbalsta sniedzējam piešķirt *de minimis* atbalstu attiecīgajam atbalsta pretendentam. Datums, kad *de minimis* atbalsts ir izmaksāts, nav uzskatāms par atbalsta piešķiršanas brīdi.

*De minimis* atbalstu, kas izmaksājams vairākās daļās, ir jādiskontē atbilstoši tā vērtībai piešķiršanas brīdī. Procentu likme, ko jāizmanto diskontēšanai, ir atbalsta piešķiršanas brīdī piemērojamā diskonta likme.[[15]](#footnote-16)

## Izslēgtās nozares un darbības

Ņemot vērā, ka *de minimis* atbalsta piešķiršana ir atbrīvota no paziņošanas pienākuma Eiropas Komisijā, piešķirot šādu atbalstu ir jāievēro virkni ierobežojošu nosacījumu, t.sk., attiecībā uz nozarēm un darbībām, kurām *de minimis* atbalstu saskaņā ar Komisijas regulu Nr.1407/2013 sniegt nav atļauts.

*De minimis* atbalstu saskaņā ar Komisijas regulu Nr.1407/2013 (1.panta 1.punkta a) - c) apakšpunkts) nedrīkst piešķirt uzņēmumiem, kuri:

1. darbojas zvejniecības un akvakultūras nozarē, uz ko attiecas Padomes Regula (EK) Nr.104/2000[[16]](#footnote-17);
2. nodarbojas ar lauksaimniecības produktu primāro ražošanu;
3. darbojas lauksaimniecības produktu pārstrādes un tirdzniecības nozarē, šādos gadījumos:
	1. ja atbalsta summa ir noteikta, pamatojoties uz šādu produktu, kurus attiecīgais uzņēmums iepircis no primārajiem ražotājiem vai laidis tirgū, cenu vai daudzumu;
	2. ja atbalstu piešķir ar nosacījumu, ka to daļēji vai pilnībā nodod primārajiem ražotājiem[[17]](#footnote-18).

Tāpat *de minimis* atbalstu saskaņā ar Komisijas Regulu Nr.1407/2013 (1.panta 1.punkta d) un e) apakšpunkts) nedrīkst piešķirt darbībām, kas saistītas ar eksportu uz trešajām valstīm vai dalībvalstīm, t.i., atbalstu, kas tieši saistīts ar eksportētajiem daudzumiem, izplatīšanas tīkla izveidi un darbību vai citiem kārtējiem izdevumiem, kas saistīti ar eksporta darbībām, kā arī atbalstam, ko piešķir ar nosacījumu, ka importa preču vietā tiek izmantotas vietējās preces.

Vienlaikus *de minimis* atbalstu nedrīkst izmantot kravas transportlīdzekļu iegādei, ja uzņēmums darbojas kravu komercpārvadājumu autotransporta nozarē (Komisijas regulas Nr.1407/2013 3.panta 2.punkts).

## *De minimis* atbalsta instrumenti

*De minimis* atbalstu drīkst sniegt vienīgi pārredzamam atbalstam, proti, tādam atbalstam, kuram ir iespējams iepriekš precīzi aprēķināt atbalsta bruto dotācijas ekvivalentu, piemēram, grants, procentu likmju subsīdija u.c. atbalsta instrumenti, ja tiek ievērots *de minimis* atbalsta robežlielums.

Piemēram, *de minimis* atbalstu kapitāla iepludināšanas veidā uzskata par pārredzamu vienīgi tad, ja vienam vienotam uzņēmumam nodrošinātais kapitāls nepārsniedz *de minimis* robežlielumu. Tāds pats nosacījums ir piemērojams arī *de minimis* atbalstam riska finansējuma pasākumu veidā.

Attiecībā uz *de minimis* atbalstu, ko piešķir aizdevumu un garantiju formā, ir piemērojami specifiski papildus noteikumi:

*De minimis* atbalstu var sniegt aizdevumu formā, ja:

1. atbalsta saņēmējam nav ierosināta tiesiskās aizsardzības procesa lieta, netiek īstenots tiesiskās aizsardzības process vai nav pasludināts maksātnespējas process[[18]](#footnote-19), vai tas neatbilst normatīvajos aktos noteiktiem kritērijiem, lai tam pēc kreditora pieprasījuma piemērotu maksātnespējas procedūru[[19]](#footnote-20). Lielo uzņēmumu gadījumā atbalsta saņēmējam ir jābūt situācijā, kas pielīdzināma vismaz B- kredītreitingam; un
2. aizdevumam ir jābūt nodrošinātam vismaz 50% apmērā no aizdevuma un aizdevuma summa nepārsniedz 1 000 000 *euro* piecu gadu laikā vai 500 000 *euro* desmit gadu laikā (kravu komercpārvadājumu autotransporta uzņēmumiem 500 000 *euro* piecu gadu laikā vai 250 000 *euro* desmit gadu laikā) (skatīt 3.pielikuma 3.1.piemēru); **vai**
3. atbalsta bruto dotācijas ekvivalentu aprēķina, pamatojoties uz piešķiršanas laikā piemērojamo atsauces likmi (skatīt 3.pielikuma 3.2. piemēru).

*De minimis* atbalstu var sniegt garantiju formā, ja:

1. atbalsta saņēmējam nav ierosināta tiesiskās aizsardzības procesa lieta, netiek īstenots tiesiskās aizsardzības process vai nav pasludināts maksātnespējas process[[20]](#footnote-21), vai tas neatbilst normatīvajos aktos noteiktiem kritērijiem, lai tam pēc kreditora pieprasījuma piemērotu maksātnespējas procedūru[[21]](#footnote-22)Lielo uzņēmumu gadījumā atbalsta saņēmējam ir jābūt situācijā, kas pielīdzināma vismaz B- kredītreitingam; un
2. garantijas apmērs nepārsniedz 80% no pamatā esošā aizdevuma un vai garantētā summa ir 1 500 000 euro ar garantijas ilgumu uz pieciem gadiem vai 750 000 euro uz desmit gadiem (kravu komercpārvadājumu autotransporta uzņēmumiem 750 000 *euro* piecu gadu laikā vai 350 000 *euro* desmit gadu laikā) (skatīt 3.pielikuma 5.1.piemēru); **vai**
3. atbalsta bruto dotācijas ekvivalentu aprēķina, pamatojoties uz piešķiršanas laikā piemērojamo atsauces likmi (skatīt 3.pielikuma 5.2.piemēru).

## Nosacījumi, kas jāpiemēro uzņēmumu apvienošanās, iegādes vai sadalīšanas gadījumos

Gadījumos, ja atbalsta pretendents, uzņēmums, kas iesniedz *de minimis* atbalsta pieteikumu, pēdējo trīs gadu laikā ir apvienojies, iegādāts/iegādājies citu uzņēmumu vai sadalījies, atbalsta sniedzējam ir jāņem vērā viss iepriekš saņemtais *de minimis* atbalsts visiem apvienotajiem, iegādātajiem vai sadalītajiem uzņēmumiem, lai noskaidrotu, vai gadījumā ar jauna *de minimis* atbalsta piešķiršanu netiks pārsniegta *de minimis* robežvērtība (skatīt 2. pielikumu).

**NB! Pirms apvienošanās vai iegādes likumīgi piešķirtais *de minimis* atbalsts arī pēc tam tiek uzskatīts par likumīgu pat tad, ja pēc apvienošanās tiek pārsniegta 200 000 *euro* robežvērtība apvienotā uzņēmuma līmenī.**

Apvienošanās (un iegādes) gadījumā, lai netiktu pārsniegts maksimālais atbalsta robežlielums, ir jāņem vērā visu katram apvienošanā iesaistītajam uzņēmumam iepriekš piešķirto *de minimis* atbalstu (skatīt 2. pielikuma 1. un 2.piemēru).

Uzņēmuma sadalīšanas atsevišķos uzņēmumos gadījumā *de minimis* atbalstu attiecina uz uzņēmumu, kurš no šī atbalsta guva labumu un kurš ir uzņēmums, kas pārņem darbības, kam tika izmantots atbalsts sākotnēji, vai arī sadala saņemto *de minimis* atbalstu proporcionāli visiem sadalītajiem uzņēmumiem (skatīt 2. pielikuma 3.piemēru).

## Kumulācijas (atbalsta summēšanas) nosacījumi

Kumulējot *de minimis* atbalstu, ko piešķir saskaņā ar citām *de minimis* regulām, ir jāņem vērā, ka kopējais piešķirtais *de minimis* atbalsta apmērs nedrīkst pārsniegt 200 000 *euro* (kravu komercpārvadājumu autotransporta uzņēmumiem 100 000 *euro*), t.i., izvērtējot piešķiramo *de minimis* atbalsta apmēru, ir jāņem vērā uzņēmumam pēdējo trīs fiskālo gadu laikā piešķirto *de minimis* atbalstu saskaņā ar Komisijas regulu Nr.1407/2013, Komisijas regulu Nr.1408/2013, Komisijas regulu Nr.717/2014 un Komisijas regulu Nr.360/2012. Tas nozīmē, ka kopējā *de minimis* atbalsta slieksnī EUR 200 000 ir jāiekļaujas arī ar Komisijas regulu Nr.717/2014 piešķirtajam *de minimis* atbalsta apmēram (maksimālais minētā *de minimis* atbalsta roberžlielums viena vienota uzņēmuma līmenī ir EUR 30 000), ar Komisijas regulu Nr.1408/2013 piešķirtajam *de minimis* atbalsta apmēram (maksimālais minētā *de minimis* atbalsta robežlielums viena vienota uzņēmuma līmenī ir EUR 25 000), kā arī saimnieciskās darbības veicējam ar Komisijas regulu Nr.360/2012 piešķirtajam *de minimis* atbalsta apmēram (maksimālais minētā *de minimis* atbalsta robežlielums ekonomiskās vienības[[22]](#footnote-23) līmenī ir EUR 500 000[[23]](#footnote-24)).

**NB! Gadījumā, ja tiek kumulēts *de minimis* atbalsts** (kuru sniedz saskaņā ar Komisijas regulu Nr.1407/2013) **ar citu *de minimis* atbalstu, ir jāievēro arī konkrētajās citās *de minimis* atbalsta regulās noteiktos robežlielumus (skatīt Attēlu Nr.1 “*De minimis* atbalsta robežlielumi” un 4. pielikumu: Kumulācija (atbalsta summēšana)).**

***Attēls Nr.1 De minimis atbalsta robežlielumi***

**EK Regula Nr.717/2014**

**EK Regula Nr.1408/2013**

**EK Regula Nr.1407/2013**

Gadījumā, ja tiek plānots *de minimis* atbalstu kumulēt ar citu valsts atbalstu, ir jāņem vērā, ka:

1. atbalstu attiecībā uz vienām un tām pašām attiecināmajām izmaksām vai valsts atbalstu tam pašam riska finansējuma pasākumam nedrīkst sniegt, ja šīs kumulācijas rezultātā tiktu pārsniegta maksimālā atbalsta intensitāte vai summa, kāda ir noteikta Komisijas grupu atbrīvojuma regulā[[24]](#footnote-25) vai Eiropas Komisijas lēmumā (papildus piemērus skatīt 4.pielikumā);
2. atbalstu, kas nav piešķirts konkrētu attiecināmo izmaksu segšanai vai kas nav attiecināms uz konkrētām attiecināmajām izmaksām, drīkst kumulēt ar citu valsts atbalstu, kurš piešķirts saskaņā ar Komisijas grupu atbrīvojuma regulu vai Eiropas Komisijas lēmumu (papildus piemērus skatīt 4.pielikumā).

## Procesuālie jautājumi

Lai Latvijā tiktu nodrošināta *de minimis* atbalsta prasību ievērošana, pamatojoties uz Komercdarbības atbalsta kontroles likuma 12.panta 5.punktu, 2018.gada 21.novembrī Ministru kabinetā izskatīti un apstiprināti Ministru kabineta noteikumi Nr.715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” (turpmāk – MK noteikumi Nr.715). MK noteikumi Nr.715 aizstāj 2014.gada 2.decembra Ministru kabineta noteikumus Nr.740 “*De minimis* atbalsta uzskaites un piešķiršanas kārtība un uzskaites veidlapu paraugi”[[25]](#footnote-26).

MK noteikumi Nr.715 nosaka *de minimis* atbalsta uzskaites un piešķiršanas kārtību, izmantojot *de minimis* atbalsta uzskaites sistēmu, kā arī nosaka veidlapas par sniedzamo informāciju *de minimis* atbalsta uzskaitei un piešķiršanai paraugu (turpmāk – veidlapa). Tāpat MK noteikumi Nr.715 nosaka *de minimis* atbalsta uzskaites sistēmas saturu, sistēmas izveidošanas un uzturēšanas, sistēmas datu izmantošanas, aktualizācijas un informācijas aprites kārtību, lietotāju lomas un tiesības sistēmā, kārtību, kādā piešķir, bloķē un anulē sistēmas lietošanas tiesības, kā arī lietotāju piekļuves kārtību sistēmai. Plašāk par sistēmas lietošanas noteikumiem lūdzam skatīt Sistēmas lietotāju rokasgrāmatās, kas sagatavotas atbilstoši katrai lietotāju lomai.

Atbalsta pretendents, piesakoties *de minimis* atbalstam un iesniedzot atbalsta sniedzējam pieteikumu *de minimis* atbalsta saņemšanai, pieteikumam pievieno sistēmā sagatavotās veidlapas izdruku vai norāda sistēmā izveidotās un apstiprinātās pretendenta veidlapas identifikācijas numuru. Veidlapā norāda savus datus, ziņas par trīs fiskālo gadu periodā saņemto jebkādu *de minimis* atbalstu viena vienota uzņēmuma līmenī[[26]](#footnote-27), kā arī datus par citu pretendentam piešķirto vai plānoto valsts atbalstu iepriekšējo trīs fiskālo gadu periodā, kas sniegts tām pašām attiecināmajām izmaksām. Atbalsta pretendents norāda aktuālāko informāciju par tā atbilstību vienas vienotas komercsabiedrības vai ekonomiskās vienības definīcijai un ziņas par to, vai pēdējo trīs fiskālo gadu laikā viena vienota uzņēmumu līmenī ir notikusi uzņēmumu sadalīšanās, apvienošanās vai iegāde.

Atbalsta sniedzējs, savukārt, izvērtējot atbalsta pretendenta pieteikumu *de minimis* atbalstam, ņem vērā tā sniegtās ziņas. Atbalsta pretendents ir atbildīgs par veidlapā sniegtās informācijas pilnīgumu un patiesumu, taču atbalsta sniedzējs pārliecinās par atbalsta pretendenta sniegtās informācijas patiesumu vismaz publiskajās informācijas sistēmās. Ja atbalsta pretendenta sniegtā informācija ir nepilnīga, atbalsta sniedzējs lūdz atbalsta pretendentu precizēt veidlapā sniegto informāciju un atbalsta sniedzēja noteiktajā termiņā iesniegt precizētu veidlapu.

Ja atbalsta sniedzējs, izvērtējot atbilstību Komisijas regulas Nr.1407/2013 iekļautajiem nosacījumiem, konstatē, ka pretendents atbilst Komisijas regulas Nr.1407/2013 iekļautajiem nosacījumiem un plānotais atbalsts nepārsniegs Komisijas regulas Nr.1407/2013 3.panta 2.punktā noteikto *de minimis* atbalsta robežlielumu (200 000 euro (kravu komercpārvadājumu autotransporta uzņēmumiem 100 000 *euro*)), un, ja plānota kumulācija ar citu atbalstu, netiks pārsniegta attiecīgā maksimālā atbalsta intensitāte vai atbalsta summa, kā skaidrots Komisijas regulas Nr.1407/2013 5.panta 2.punktā, tas var pieņemt lēmumu par *de minimis* atbalsta piešķiršanu. Ja atbalsta sniedzējs konstatē, ka atbalsta pretendents neatbilst kādam no Komisijas regulas Nr.1407/2013 iekļautajiem nosacījumiem un/vai minētais *de minimis* atbalsta robežlielums vai attiecīgā maksimālā atbalsta intensitāte vai atbalsta summa, piešķirot de minimis atbalstu, tiks pārsniegta, tas noraida atbalsta pretendenta pieteikumu.

Ne vēlāk kā nākamās darbdienas laikā pēc minētās pārbaudes un lēmuma pieņemšanas par *de minimis* atbalsta piešķiršanu atbalsta sniedzējs sistēmā ievada un reģistrē informāciju, kas uzskaitīta MK noteikumu Nr.715 26.punktā[[27]](#footnote-28).

**NB! Lēmums par *de minimis* atbalsta piešķiršanu tiek pieņemts ārpus *de minimis* sistēmas. Atbalsta reģistrēšanu sistēmā nevar uzskatīt par lēmumu par *de minimis* atbalsta piešķiršanu un atbalsta reģistrēšana sistēmā nedod tiesības atbalsta pretendentam pieprasīt *de minimis* atbalstu no atbalsta sniedzēja un nerada pienākumu atbalsta sniedzējam izmaksāt atbalsta pretendentam *de minimis* atbalstu.**

## Uzraudzība

Atbalsta sniedzējam ir pienākums glabāt visu informāciju, kas nepieciešama, lai pierādītu, ka, piešķirot *de minimis* atbalstu, ir bijuši ievēroti Komisijas regulas Nr.1407/2013 nosacījumi. Informāciju atbalsta sniedzējam ir jāglabā 10 gadus no dienas, kad atbalsta programmas ietvaros piešķirts pēdējais atbalsts (ja *de minimis* atbalsts sniegts atbalsta programmas ietvaros) vai kad konkrētajam *de minimis* atbalsta pretendentam šāds atbalsts piešķirts (ad-hoc atbalsta piešķiršanas gadījumā). Savukārt, *de minimis* atbalsta saņēmējs 10 gadus no dienas, kad tam ir piešķirts *de minimis* atbalsts, glabā savā rīcībā esošo informāciju, kas saistīta ar *de minimis* atbalsta pieškiršanu.

|  |
| --- |
| II nodaļa - Kā ieviest de minimis atbalsta pasākumu? Nosacījumi, kas jāņem vērā de minimis atbalsta pasākumu plānotājiem normatīvā akta izstrādē |

*De minimis* atbalsta pasākums var būt īstenots kā atbalsta programmas ietvaros piešķirts individuālais atbalsts vai *ad hoc* atbalsts (komercdarbības atbalsts, kuru piešķir ārpus atbalsta programmas).

Lai nodrošinātu nacionālā tiesiskā regulējuma, piemēram, Ministru kabineta noteikumu, pašvaldību saistošo noteikumu, lēmumu, u.tml. (turpmāk – Noteikumi), kas nosaka plānotā atbalsta pasākuma ieviešanas kārtību, atbilstību *de minimis* atbalsta normām, ir jāievēro vairāki nosacījumi, kasjāņem vērā *de minimis* atbalsta pasākumu plānotājiem/ieviesējiem, izstrādājot normatīvo aktu (atbalsta programmu). Nosacījumi ir uzskaitīti zemāk.

Iesakām normatīvā akta izstrādei papildus skatīt 5.pielikumu “Pārbaudes lapa”.

Gadījumos, kad plānots pieņemt lēmumu piešķirt *ad hoc* atbalstu (atsevišķs lēmums par atbalsta piešķiršanu konkrētam atbalsta pretendentam, ja nav atbalsta programmas), izvērtējumam par atbilstību *de minimis* regulējuma nosacījumiem jābūt veiktam pirms lēmuma pieņemšanas un ietvertam, piemēram, pieņemtā lēmuma aprakstošajā daļā.

Jāpiebilst, ka atbalsta sniedzējam ir tiesības, veidojot pasākumu atbilstoši sasniedzamajam mērķim, paredzēt stingrākus vai citus papildus nosacījumus *de minimis* atbalsta saņēmējam.

## Pasākuma mērķis, atbalsta instrumenti

Lai atbalsta pretendentiem būtu viennozīmīgi skaidrs piemērojamais komercdarbības atbalsta kontroles regulējums, Noteikumos nepārprotami jānorāda, ka paredzētais atbalsts ir uzskatāms par komercdarbības atbalstu un tas tiek sniegts saskaņā ar Komisijas regulu Nr. 1407/2013.

Piemērs:

“Atbalstu šī Nolikuma ietvaros piešķir saskaņā ar [Eiropas Komisijas 2013.gada 18.decembra Regulu (ES) Nr. 1407/2013 par Līguma par Eiropas Savienības darbību 107. un 108.panta piemērošanu de minimis atbalstam.]”

Noteikumos ir jānorāda pasākuma mērķi un atbalsta instrumentu.

Piemērs (1):

1. “Noteikumi nosaka kārtību, kādā piešķir valsts un Eiropas Savienības atbalstu apgrozāmo līdzekļu iegādei ražošanas procesa nodrošināšanai.”
2. “Atbalsts tiek sniegts aizdevumu veidā.”
3. “Šo noteikumu ietvaros aizdevuma vai garantijas ņēmējs ir Latvijas Republikā reģistrēta komercdarbība vai lauksaimniecības vai mežsaimniecības pakalpojumu kooperatīvā sabiedrība.”

Piemērs (2):

1. “Noteikumi nosaka kārtību, kādā tiek piešķirti nekustamā īpašuma nodokļa atvieglojumi fiziskām un juridiskām personām, kuras veic saimniecisko darbību pašvaldības administratīvajā teritorijā vai kuru nekustamie īpašumi tiek izmantoti šajos noteikumos noteiktās saimnieciskās darbības veikšanai.”
2. “Nekustamā īpašuma nodokļa atvieglojumu var piešķirt nodokļa maksātājiem par ēkām (telpu grupām), inženierbūvēm un zemi, kas tiek izmantoti ražošanas vajadzībām – …. % apmērā, sākot no gada, kad uzsākta saražotās produkcijas realizācija, un uzņēmuma gada vidējais nodarbināto skaits iepriekšējā taksācijas gadā ir 10 vai vairāk nodarbinātie.”

## Atbalsta saņēmēji

Noteikumos jānorāda, kādi atbalsta saņēmēji (piemēram, MVU un/vai lielie uzņēmumi, fiziskas personas – samnieciskās darbības veicēji vai uzsācēji, kooperatīvi utt.) pasākuma ietvaros var/nevar pretendēt uz atbalstu.

Lai arī grantu gadījumā Komisijas regula Nr.1407/2013 neparedz izslēgt no Komisijas regulas Nr.1407/2013 darbības jomas grūtībās nonākušus uzņēmumus, kas atbilst definīcijai, kas noteikta Eiropas Komisijas paziņojumā “*Pamatnostādnes par valsts atbalstu grūtībās nonākušu nefinanšu uzņēmumu glābšanai un pārstrukturēšanai*” (Eiropas Savienības Oficiālais Vēstnesis, 2014.gada 31.jūlijs, C 249), atsevišķos gadījumos ES fondu noteikumi neļauj piešķirt finasējumu grūtībās nonākušiem uzņēmumiem. Līdz ar to, lai varētu pretendēt uz ES fondu finansējumu, izstrādājot jaunus noteikumu projektus, šis nosacījums būtu iekļaujams atbilstoši ES fondu regulējumā noteiktajam.

**NB! Jāņem vērā specifiskie nosacījumi, ja atbalstu piešķir galvojumu un aizdevumu veidā (sk. I nodaļas 3.punktu).**

Piemēri:

1. “Šo noteikumu ietvaros atbalsta saņēmējs ir Latvijas Republikā reģistrēts:
	* + 1. sīkais (mikro), mazais un vidējais komersants vai lauksaimniecības pakalpojumu kooperatīvā sabiedrība vai mežsaimniecības pakalpojumu kooperatīvā sabiedrība, kas atbilst Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (vispārējā grupu atbrīvojuma regula) (Eiropas Savienības Oficiālais Vēstnesis, 2014.gada 26.jūnijs, L 187) 1.pielikumā noteiktajām definīcijām;
			2. lielais komersants vai lauksaimniecības vai mežsaimniecības pakalpojumu kooperatīvā sabiedrība vai lauksaimniecības pakalpojumu kooperatīvā sabiedrība, kas neatbilst Komisijas Regulas Nr.651/2014 1.pielikumā noteiktajām definīcijām.”
2. “Atbalstu samazinātas nomas maksas veidā nevar piemērot, ja potenciālajam nomniekam ir ierosināta tiesiskās aizsardzības procesa lieta, tiek īstenots tiesiskās aizsardzības process vai ir pasludināts maksātnespējas process, vai tas atbilst normatīvajos aktos noteiktiem kritērijiem, lai tam pēc kreditora pieprasījuma piemērotu maksātnespējas procedūru.”

## Neatbalstāmās nozares un darbības, izmaksu nošķiršana

Noteikumos ir jāiekļauj tās nozares un darbības, kurām netiek pieķirts *de minimis* atbalsts. Kā arī, ja pastāv iespēja, ka saimnieciskās darbības veicējs, kuram piemēro atbalstu, darbojas arī nozarēs, kam atbalsts var tikt sniegts ar citām *de minimis* regulām, ir jāietver arī nosacījums par darbību un izmaksu nošķiršanu (Komisijas regulas Nr.1407/2013 1.panta 2.punkts un 3.panta 3.punkts).

*De minimis* atbalstu ar Komisijas regulu Nr.1407/2013 nepiešķir zvejniecības un akvakultūras, lauksaimniecības produktu primārās ražošanas un lauksaimniecības produktu pārstrādes un tirdzniecības (ar nosacījumiem) nozarēs, t.i., nozarēm, kas minētas regulas 1.panta 1.punkta a) - c) apakšpunktos.

*De minimis* atbalstu ar Komisijas regulu Nr.1407/2013 nepiešķir darbībām, kas saistītas ar eksportu uz trešām valstīm vai dalībvalstīm, tas ir, atbalstu, kas tieši saistīts ar eksportētajiem daudzumiem, izplatīšanas tīkla izveidi un darbību vai citiem kārtējiem izdevumiem, kas saistīti ar eksporta darbībām un, ja importa preču vietā tiek izmantotas vietējās preces, t.i., neatbalstāmām darbības, kas minētas Komisijas regulas Nr.1407/2013 1.panta 1.punkta d) - e) apakšpunktos.

*De minimis* atbalstu ar Komisijas regulu Nr.1407/2013 nepiešķir kravas transportlīdzekļu iegādei, ja uzņēmums darbojas kravu komercpārvadājumu autotransporta nozarē.

Atbalsta sniedzējs ir tiesīgs ierobežot pasākuma darbības jomu, izslēdzot vēl papildus citas nozares no pasākuma darbības jomām.

Piemērs:

“Atbalstu nepiešķir saimnieciskās darbības nozarēm un darbībām, kuras minētas Komisijas regulas Nr.1407/2013 1.panta 1.punktā.”

**NB! Lai nodrošinātu to, ka *de minimis* atbalsts, kas tiek piešķirts saskaņā ar Komisijas regulu Nr.1407/2013, nesniedz labumu nozarēm, kas minētas regulas 1.panta 1.punkta a) - c) apakšpunktos, noteikumos ir jāiekļauj nosacījums par izmaksu nošķiršanu.**

Piemēri:

1. “Ja saimnieciskās darbības veicējs, kuram piemēro atbalstu, darbojas arī nozarēs, kas minētas Komisijas regulas Nr.1407/2013 1.panta 1.punkta "a", "b" vai "c" apakšpunktā, tas nodrošina šo nozaru darbību vai izmaksu nošķiršanu no tām darbībām, kurām piešķirts *de minimis* atbalsts, nodrošinot, ka darbības minētajās nozarēs negūst labumu no piešķirtā atbalsta.”

Gadījumos, kad atbalstu var saņemt arī uzņēmumi, kas nodarbojas gan ar kravu komercpārvadājumiem ar autotransportu, uz ko attiecas 100 000 *euro* robežlielums, gan ar citām darbībām, uz kurām attiecas Komisijas regulā Nr.1407/2013 minētais 200 000 *euro* robežlielums, uzņēmumam vienlaikus ar piemērotiem līdzekļiem jānodrošina darbību un izmaksu nošķiršanu tā, lai kravu komercpārvadājumiem piešķirtais atbalsts nepārsniegtu 100 000 *euro* un *de minimis* atbalsts nebūtu izmantots kravas transportlīdzekļu iegādei.

Komisijas regulas Nr.1407/2013 1.panta d) punktā minēts, ka šo regulu nevar piemērot atbalstam, kas tieši saistīts ar eksportētajiem daudzumiem, atbalsts izplatīšanas tīkla izveidei un darbībai, atbalsts citiem kārtējiem izdevumiem, kas saistīti ar eksporta darbību.

Ar eksportu saistītas darbības nav, piemēram, atbalsts, lai segtu izmaksas, kas saistītas ar piedalīšanos tirdzniecības izstādēs; pētījumu vai konsultāciju pakalpojumi, kas vajadzīgi jauna vai esoša produkta laišanai tirgū jaunā tirgū citā dalībvalstī vai trešā valstī; atbalsts vispārējai apmācībai, piemēram, valodu apmācībai; produktu reģistrācija un sertifikācija nav tieši saistīta ar eksportētajiem daudzumiem vai tieši veicina eksporta infrastruktūras attīstību (taču šādam atbalstam nevajadzētu atbrīvot uzņēmumu no kārtējiem (atkārtotiem) izdevumiem, kas saistīti ar eksporta darbībām). *“Atbalsts ieguldījumos – ciktāl tas vienādi vai otrādi tā jēgas un apjoma dēļ nav izteikts eksportēto produktu apmērā – nav pieskaitāms pie “atbalsta ar eksportu saistītām darbībām” [..], pat ja šādi veicināts ieguldījums ļaut attīstīt eksportam paredzētus produktus”.[[28]](#footnote-29)*

## Atbalsta apmērs

Noteikumos jānorāda maksimāli pieļaujamais atbalsta apmērs.

Atbalsta apmērs vienam saimnieciskās darbības veicējam vai vienai saimnieciskās darbības veicēja saistīto personu grupai (vienam vienotam uzņēmumam (sk. 1.pielikumu)) kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu, nedrīkst pārsniegt Komisijas regulas Nr.1407/2013 3.panta 2.punktā noteiktā maksimālā *de minimis* atbalsta apmēru, t.i., atbalsts jebkurā triju fiskālo gadu periodā nepārsniedz EUR 200 000; kravu komercpārvadājumu autotransporta uzņēmumam, jebkurā triju fiskālo gadu periodā nepārsniedz EUR 100 000(šo *de minimis* atbalstu nevar izmantot kravas transportlīdzekļu iegādei).

Piemērs:

“Piešķirot atbalstu, vienam vienotam uzņēmumam sniegtā *de minimis* atbalsta kopējā summa nedrīkst pārsniegt Komisija regulas Nr.1407/2013 3.panta 2.punktā noteiktos ierobežojumus. Viens vienots uzņēmums atbilst Komisijas Regulas Nr.1407/2013 2.panta 2.punktā noteiktajai „viena vienota uzņēmuma” definīcijai.”

Piešķirot atbalstu aizdevumu un garantiju veidā, noteikumos jābūt noteiktam, kādā veidā tiks noteikts atbalsta bruto dotācijas ekvivalents (saukts arī par bruto subsīdijas ekvivalentu).

Piemēri:

1. “Aizdevuma bruto dotācijas ekvivalentu *euro* saimnieciskās darbības veicējiem aprēķina, faktiski samaksāto procentu summu atskaitot no procentu summas, kura jāmaksā saskaņā ar Eiropas Komisijas konkrētajam periodam noteikto bāzes likmi, kā arī riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam (bāzes un risku likmes publicētas Eiropas Komisijas Konkurences ģenerāldirektorāta mājaslapā internetā)”.
2. “Atbalsta bruto dotācijas ekvivalents ir visa aizdevuma summa”.

## Kumulācijas (atbalsta summēšanas) nosacījumi

Noteikumos jāiekļauj atbalsta kumulācijas nosacījumi, t.i., ņemot vērā, vai de minimis atbalsts tiek piešķirts vienam samnieciskās darbības veicējam vienām un tām pašām attiecinājamām izmaksām, citām attiecināmajām izmaksām vai vispār tas nav piešķirts konkrētu izmaksu segšanai. Kā arī jāņem vērā to, vai noteikumi neparedz sniegt atbalstu vēl ar kādu citu *de minimis* regulu (papildus skatīt 4.pielikumu).

Piemēri (gadījumā, ja atbalstu plānots ļaut kumulēt ar citu *de minimis* atbalstu):

* 1. “Kumulēt *de minimis* atbalstu var ar citu *de minimis* atbalstu, t.sk. par vienām un tām pašām attiecināmajām izmaksām, līdz Komisijas regulas Nr.1407/2013 3.panta 2.punktā noteiktajam attiecīgajam robežlielumam, ievērojot Komisijas regulas Nr.1407/2013 5.panta 1.punktā noteikto, un ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 %”
	2. “Šajos noteikumos minētajiem pretendentiem piešķirto atbalstu drīkst kumulēt ar citu *de minimis* atbalstu līdz Komisijas regulas Nr.1407/2013 3.panta 2.punktā vai Komisijas regulas Nr.[717/2014](http://eur-lex.europa.eu/eli/reg/2014/717/oj/?locale=LV) 3.panta 2.punktā, vai Komisijas regulas Nr.[1408/2013](http://eur-lex.europa.eu/eli/reg/2013/1408/oj/?locale=LV) 3.panta 3.a.punktā, vai Komisijas regulas Nr.360/2012 3.panta 2.punktā noteiktajam attiecīgajam robežlielumam, ievērojot Komisijas regulas Nr.1407/2013 5.panta 1.punktā noteikto.”

Piemērs (gadījumā, ja atbalstu plānots ļaut kumulēt arī ar citiem komercdarbības atbalsta regulējumiem):

“Atbalstu var apvienot ar atbalstu vienām un tām pašām attiecināmajām izmaksām, kas sniegts citā atbalsta programmā vai ad-hoc atbalsta projektā, nepārsniedzot maksimāli pieļaujamo atbalsta intensitāti, kas noteikta citā atbalsta programmā vai ad-hoc atbalsta projektā, kā arī Eiropas Komisijas lēmumā noteikto maksimālo atbalsta apmēru.”

Gadījumā, ja atbalstu plānots ļaut kumulēt arī ar citu atbalstu, kas sniegts ar citiem komercdarbības atbalsta regulējumiem, papildus Noteikumos ir jāparedz norma, ka, piesakoties *de minimis* atbalstam, saimnieciskās darbības veicējam ir jāsniedz atbalsta sniedzējam informāciju par plānoto un piešķirto atbalstu tā paša projekta ietvaros, tai skaitā par tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu un plānoto/piešķirto atbalsta summu un atbalsta intensitāti.

**NB! Papildus, projekta ietvaros, kumulējot *de minimis* atbalstu ar reģionālo atbalstu, vienmēr jāievēro, ka 25% no kopējām projekta izmaksām jābūt brīvām no jebkāda publiskā atbalsta!**

Atbalsta piešķīrējs drīkst noteikt, ka konkrētajam pasākumam attiecināmajām izmaksām piešķirtais *de minimis* atbalsts nav summējams (kumulējams/ apvienojams/ kombinējams) par tām pašām attiecināmajām izmaksām.

Piemērs:

“Atbalstu piešķir pretendentam, ja tas nesaņem vai neparedz saņemt *de minimis* vai citu atbalstu par tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem.”

## Uzraudzība un dokumentu uzglabāšana

Lai ievērotu Komisijas regulā Nr.1407/2013 ietvertos uzraudzības nosacījumus, tai skaitā, ņemot vērā Ministru kabineta noteikumos Nr.715 ietvertās normas, noteikumos būtu iekļaujami Komisijas regulā Nr.1407/2013 6.panta 1.punktā minētie nosacījumi gan attiecībā uz informācijas apmaiņu (atbalsta pretendentu veidlapu sagatavošanu sistēmā un atbalsta sniedzēja pienākumu sistēmā ievadīt informāciju par konkrēto piešķirto *de minimis* atbalstu), gan arī attiecībā uz dokumentu un informācijas glabāšanu (Komisijas regulas Nr.1407/2013 6.panta 4.punkts).

Piemēri (attiecībā uz Sistēmas izmantošanu):

1. “Ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem, kopā ar projekta pieteikumu pretendents iesniedz *de minimis* sistēmā sagatavotās veidlapas izdruku (.pdf formātā) vai norāda *de minimis* sistēmā izveidotās un apstiprinātās atbalsta pretendenta veidlapas identifikācijas numuru.”
2. “Atbalsta sniedzējs pieņem lēmumu par *de minimis* atbalsta piešķiršanu finansējuma saņēmējam un veic tā reģistrāciju *de minimis* atbalsta uzskaites sistēmā, ievērojot normatīvos aktus par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.”

Piemērs (attiecībā uz informācijas glabāšanu):

“Atbalsta sniedzējs informāciju par piešķirto atbalstu programmas ietvaros glabā 10 fiskālos gadus, sākot no dienas, kurā saskaņā ar šo programmu piešķirts pēdējais individuālais atbalsts. Atbalsta saņēmējs informāciju par piešķirto *de minimis* atbalstu glabā 10 fiskālos gadus, sākot no dienas, kurā tam saskaņā ar šo programmu piešķirts atbalsts.”

## Nosacījumi uzņēmumu apvienošanās vai sadalīšanās gadījumos

Ņemot vērā Komisijas regulas Nr.1407/2013 3.panta 8. un 9.punktus, kas nosaka *de minimis* atbalsta nosacījumus uzņēmumu apvienošanās vai sadalīšanās gadījumos, nolikumā ieteicams iekļaut šādu informāciju.

Piemērs:

“x.1. Ja tiek konstatēts, ka uzņēmums ir ticis apvienots vai iegādāts, ņem vērā visu katram apvienošanā vai iegādē iesaistītajam uzņēmumumam iepriekš piešķirto *de minimis* atbalstu;

 x.2. ja tiek konstatēts, ka uzņēmums ir ticis sadalīts, saņemto *de minimis* atbalstu attiecina uz to uzņēmumu, kas guva labumu no saņemtā *de minimis* atbalsta un kas pārņēma darbības, kurām sākotnēji tika izmantots *de minimis* atbalsts, vai, ja minētā attiecināšana nav iespējama, saņemto *de minimis* atbalstu attiecina proporcionāli, pamatojoties uz uzņēmuma pašu kapitāla bilances vērtību sadales faktiskajā datumā.”

## Atbalsta piešķiršanas brīdis

Atbalsta piešķiršanas brīža identificēšana ir būtisks priekšnosacījums korektai interpretācijai par datumu, kurā *de minimis* atbalsts ir ticis piešķirts tā saņēmējam. Attiecīgi atbalsta saņēmējam būtu jābūt skaidrībai jautājumā par brīdi, kad tam ir radušās likumīgas tiesības saņemt *de minimis* atbalstu, savukārt atbalsta sniedzēja līmenī tiktu novērsts nelikumīga komercdarbības atbalsta sniegšanas risks.

Komisijas regulas Nr.1407/2013 3.panta 4.punkts nosaka, ka *de minimis* atbalstu uzskata par piešķirtu brīdī, kad uzņēmumam saskaņā ar piemērojamo valsts tiesisko regulējumu ir piešķirtas likumīgas tiesības saņemt atbalstu, neatkarīgi no datuma, kurā *de minimis* atbalsts uzņēmumam izmaksāts. No minētās normas izriet, ka likumīgas tiesības saņemt *de minimis* atbalstu uzņēmumam (atbalsta pretendentam) rodas brīdī, kad atbalsta sniedzējs ir pieņēmis lēmumu par *de minimis* atbalsta piešķiršanu[[29]](#footnote-30), un kura pieņemšanas brīdī atbalsta sniedzējs ir veicis atbalsta pretendenta izvērtēšanu atbilstoši visiem *de minimis* atbalsta nosacījumiem. Proti, atbalsta sniedzējs ir izvērtējis, vai konkrētais *de minimis* atbalsts tiek piešķirts atbalstāmajām nozarēm un darbībām, vai ir nodrošināta neatbalstāmo nozaru un darbību nošķiršana, vai precīzi aprēķinātā piešķiramā *de minimis* atbalsta summa, kas norādīta lēmumā, nepārsniegs *de minimis* atbalsta robežvērtību (slieksni) kārtējā un iepriekšējo divu fiskālo (kalendāro) gadu periodā viena vienota uzņēmuma/ekonomiskās vienības līmenī, vai ir ievēroti specifiskie nosacījumi attiecībā uz *de minimis* atbalstu aizdevumu un garantiju veidā, vai ir ievēroti *de minimis* atbalsta kumulācijas ar citu *de minimis* atbalstu vai citu valsts atbalstu nosacījumi u.c. *de minimis* atbalsta piešķiršanas nosacījumi.

Līdz ar to noteikumos ir jābūt skaidri noteiktam, kurš brīdis tiks uzskatīts par juridiski saistošu, kad atbalsta saņēmējam radīsies likumīgas tiesības saņemt *de minimis* atbalstu, t.i. kurš brīdis tiek uzskatīts par *de minimis* atbalsta piešķiršanas brīdi (ar to saprotot dažādus dokumentus, kas piemēroti konkrētajai situācijai un ko savos noteikumos ir noteicis atbalsta pasākuma izstrādātājs/atbalsta sniedzējs, piemēram, lēmums par atbalsta piešķiršan, līgums par projekta īstenošanu, Ministru Kabineta rīkojums, pašvaldības domes lēmums u.c.).

Piemērs:

* + - * 1. “[atbalsta sniedzējs] saimnieciskās darbības veicējam atbalstu piešķir brīdī, kad [atbalsta sniedzējs] pieņem lēmumu par aizdevuma vai garantiju piešķiršanu.”
	1. “Par atbalsta piešķiršanas dienu uzskatāma diena, kad [atbalsta sniedzējs] pieņēmis lēmumu par projekta iesnieguma apstiprināšanu vai izdevis atzinumu par lēmumā noteikto nosacījumu izpildi, ja iepriekš pieņemts lēmums par projekta iesnieguma apstiprināšanu ar nosacījumu.”

## Atbalsta atgūšana

Noteikumos ir jāietver nosacījums, kas paredz komercdarbības atbalsta atgūšanu kopā ar procentiem, ja tiek pārkāptas Komisijas regulas Nr. 1407/2013 prasības, ievērojot Komercdarbības atbalsta kontroles likuma IV vai V nodaļā noteikto.

Piemērs:

“Ja tiek pārkāptas [šajos noteikumos] noteiktās komercdarbības atbalsta kontroles normas, tostarp nosacījumi, kas izriet no Komisijas regulas Nr.1407/2013, [atbalsta saņēmējam] ir pienākums atmaksāt [institūcija – atbalsta sniedzējs] visu projekta ietvaros saņemto *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.”

## Diena, līdz kurai piešķirams atbalsts saskaņā ar Komisijas regulu Nr.1407/2013

Gadījumos, kad atbalsta programmas ilgums plānots vairākus gadus, noteikumos ir jānosaka diena, līdz kurai piešķirams atbalsts ar Komisijas regulu Nr. 1407/2013, lai nodrošinātu, ka tas tiek piešķirts Komisijas regulas Nr. 1407/2013 spēkā esamības periodā. Pēc regulas spēkā esības perioda beigām jebkurai *de minimis* atbalsta programmai, kas atbilst šīs regulas nosacījumiem, šī regula ir piemērojama vēl sešus turpmākos mēnešus[[30]](#footnote-31).

Līdz ar to noteikumos ir nepieciešams iekļaut punktu, nosakot termiņu de minimis atbalsta piešķiršanai (termiņš lēmuma pieņemšanai; jautājumu par ‘lēmuma pieņemšanas’ brīdi lūdzam skatīt iepriekš).

Gadījumā, ja Komisijas regulas Nr. 1407/2013 spēkā esamības periods tiks pagarināts, par attiecīgu termiņu varēs tikt pagarināta arī iespēja piešķirt *de minimis* atbalstu konkrētajā atbalsta programmā (nepieciešami atbalsta programmas grozījumi, ja tajā noteikts konkrēts datums).

Jāņem vērā, ka atbalsta programmā skaidri noteikt dienu, līdz kurai piešķirams atbalsts saskaņā ar Komisijas regulu Nr.1407/2013, ir būtiski arī tādēļ, ka, de minimis atbalsta uzskaites sistēmā reģistrējot attiecīgo atbalsta programmu, būs jānorāda tās spēkā esamības termiņu.

Piemērs:

“Lēmumu par *de minimis* atbalsta piešķiršanu pieņem atbilstoši Komisijas regulas Nr. 1407/2013 7. panta 4. punktam un 8. pantam.”

## Atbalsta pasākuma (Noteikumu) saskaņošana ar Finanšu ministriju

Atbilstoši Komercdarbības atbalsta kontroles likuma 9. panta pirmajā daļā noteiktajam, Finanšu ministrija veic plānoto atbalsta programmu, vai to plānoto grozījumu sākotnējo izvērtēšanu, izņemot to *ad-hoc[[31]](#footnote-32)* atbalsta projektu sākotnējo izvērtēšanu, kuru ietvaros tiek plānots sniegt *de minimis* atbalstu saskaņā ar Komisijas regulu Nr. [1407/2013](http://eur-lex.europa.eu/eli/reg/2013/1407/oj/?locale=LV), ja tiek ievēroti šā likuma [10. panta](https://likumi.lv/ta/id/267199#p10) trešās daļas nosacījumi. Līdz ar to a*d-hoc* atbalsta projektu, kura ietvaros tiek plānots sniegt *de minimis* atbalstu saskaņā ar Komisijas regulu Nr. [1407/2013](http://eur-lex.europa.eu/eli/reg/2013/1407/oj/?locale=LV) nav nepieciešams iesniegt Finanšu ministrijai sākotnējai izvērtēšanai, ja atbalsta sniedzējs tajā ir iekļāvis šādus nosacījumus vai to izvērtējumu:

1) *de minimis* atbalsts tiek sniegts atbalstāmajām nozarēm un darbībām;

2) ja komercsabiedrība, kurai piemēro *de minimis* atbalstu, darbojas vienlaikus gan atbalstāmajās, gan neatbalstāmajās nozarēs, komercsabiedrība nodrošina šo nozaru darbību vai izmaksu nošķiršanu no tām darbībām, kurām piešķirts *de minimis* atbalsts, nodrošinot, ka darbības minētajās nozarēs negūst labumu no piešķirtā atbalsta;

3) *de minimis* atbalsta apmērs komercsabiedrībai viena vienota uzņēmuma līmenī kopā ar attiecīgā fiskālajā (kalendāra) gadā un iepriekšējos divos fiskālajos (kalendāra) gados piešķirto *de minimis* atbalsta apmēru nepārsniedz maksimāli pieļaujamo *de minimis* atbalstu apmēru, kas noteikts Komisijas regulā Nr. [1407/2013](http://eur-lex.europa.eu/eli/reg/2013/1407/oj/?locale=LV);

4) ir norādīta atbalsta piešķiršanas diena;

5) ja *de minimis* atbalstu plānots sniegt aizdevumu vai garantiju veidā, tad tiek ievēroti *de minimis* atbalsta piešķiršanas nosacījumi;

6) tiek sniegta informācija, ka *de minimis* atbalsta apvienošana (kumulācija) netiek pieļauta, vai arī tiek minēti *de minimis* atbalsta apvienošanas (kumulācijas) nosacījumi un to kontrole, ja atbalsta apvienošana (kumulācija) tiek pieļauta;

7) datus par piešķirto *de minimis* atbalstu atbalsta sniedzējs un komercsabiedrība uzglabā 10 fiskālos (kalendāra) gadus no atbalsta piešķiršanas dienas;

8) *de minimis* atbalsts tiek piešķirts, ievērojot normatīvos aktus par šā atbalsta uzskaites un piešķiršanas kārtību;

9) *ad-hoc* atbalsta piešķiršanas dokumentā ir noteikts pienākums atgūt nelikumīgu komercdarbības atbalstu atbilstoši šā likuma[V nodaļā](https://likumi.lv/ta/id/267199#n5) noteiktajam.

Visos pārējos gadījumos atbilstoši Komercdarbības atbalsta kontroles likuma 10. panta pirmajā daļā noteiktajam ikvienu plānoto *de minimis* atbalsta programmu, kā arī ikvienu plānoto grozījumu esošajās atbalsta programmās, pirms uzsākta to īstenošana, atbalsta sniedzējs iesniedz sākotnējai izvērtēšanai Finanšu ministrijai, izņemot formālus vai administratīvus grozījumus, kas nevar ietekmēt novērtējumu attiecībā uz komercdarbības atbalsta pasākuma saderību ar Eiropas Savienības iekšējo tirgu.

Kad Finanšu ministrija ir veikusi atbalsta programmas jeb Noteikumu sākotnējo izvērtējumu un, ņemot vērā, ka Noteikumu aktuālā redakcija ir sagatavota, ievērojot atbilstošā komercdarbības atbalsta regulējuma normas, tā neiebilst pret Noteikumu apstiprināšanu Finanšu ministrijai iesniegtajā aktuālajā redakcijā.

**NB!** Finanšu ministrija izvērtējumu veic un sagatavo atzinumu ne vēlāk kā 20 darbdienu laikā pēc atbalsta programmas saņemšanas. **Jāņem vērā, ka atbalsta programmu var sākt īstenot tikai tad, kad saņemts Finanšu ministrijas pozitīvs atzinums.**

**NB!** Atbilstoši Komercdarbības atbalsta kontroles likuma 9. panta otrajai daļai, **atbalsta, kas tiek piešķirts primārās lauksaimniecības nozarē un zvejniecības, akvakultūras un mežsaimniecības nozarē, kontrole ir Zemkopības ministrijas kompetencē**. Lūdzam ņemt vērā, ka šajos gadījumos Noteikumi ir jāsaskaņo arī ar Zemkopības ministriju.

|  |
| --- |
| III nodaļa – Papildu nosacījumi attiecībā uz Komisijas regulu Nr. 360/2012 |

Komisijas 2012. gada 25. aprīļa Regula par LESD 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (turpmāk – Komisijas regula Nr.360/2012) ir piemērojama atbalstam, kas piešķirts tikai vispārējas tautsaimnieciskas nozīmes pakalpojumu (turpmāk – VTNP) sniegšanai. Komisijas regula Nr. 360/2012 nevar būt attiecināma uz citām darbībām, kas nav noteiktas kā VTNP.

Atbalstu uzņēmumam saskaņā ar Komisijas regulu Nr. 360/2012 var piešķirt, ievērojot tajā uzskaitītos nosacījumus, tai skaitā:

1. kopējā atbalsta summa, kas piešķirta uzņēmumam VTNP sniegšanai, nedrīkst pārsniegt EUR 500 000 robežlielumu jebkuru trīs fiskālo gadu periodā; *de minimis* atbalstu saskaņā ar Komisijas regulu Nr. 360/2012 var kumulēt ar *de minimis* atbalstu saskaņā ar citām *de minimis* regulām līdz EUR 500 000 robežlielumam, ievērojot arī citās *de minimis* regulās noteiktos robežlielumus;
2. uzņēmumam jābūt rakstveidā pilnvarotam sniegt VTNP, attiecībā uz kuru atbalsts tiek piešķirts ar Komisijas regulu Nr. 360/2012.

***Attēls Nr. 2. De minimis atbalsta kumulācijas nosacījumi, kumulējot ar Komisijas regulu Nr. 360/2012***

**NB! Eiropas Komisija ir norādījusi, ka, piešķirot atbalstu atbilstoši Komisijas regulas Nr. 360/2012 prasībām, *de minimis* atbalsta pretendents jāvērtē “ekonomiskas vienības” līmenī, kā to interpretējusi Eiropas Savienības tiesa. Jēdziens "viens vienots uzņēmums", kas minēts citās *de minimis* regulās, ir šaurāks jēdziens, nekā jēdziens “ekonomiska vienība”, proti, “ekonomiska vienība” ir savstarpēji saistītas komercsabiedrības, starp kurām pastāv funkcionāla, ekonomiska, juridiska vai cita saikne,** tai skaitā akcionāru vai dalībnieku balsstiesību vairākums**.**

Eiropas Savienības tiesa savos lēmumos ir atzinusi, ka vairākas atsevišķas juridiskas personas arī var tikt uzskatītas par vienu “ekonomisku vienību”, pamatojoties uz kontrolējošās daļas vai funkcionālu, ekonomisku, juridisku un citu saistību. Attiecīgi, pieškirot atbalstu saskaņā ar Komisijas regulu Nr. 360/2012, ir jāpārbauda visus uzņēmumus, kuri veido ekonomisko vienību, proti, uzņēmumus, kuru starpā pastāv vismaz viena no šādām attiecībām (arī gadījumā, ja tā pastāv ar viena vai vairāku citu uzņēmumu starpniecību):

a) *de minimis* atbalsta pretendentam ir akcionāru vai dalībnieku balsstiesību vairākums citā komercsabiedrībā vai kādai citai komercsabiedrībai ir akcionāru vai dalībnieku balsstiesību vairākums pretendenta komercsabiedrībā;

b) *de minimis* atbalsta pretendentam ir funkcionāla, ekonomiska, juridiska vai cita saikne ar citu komercsabiedrību.

**NB!** **Ņemot vērā to, ka pilnvarot uzņēmumu sniegt VTNP un piešķirt kompensāciju par VTNP nodrošināšanu var arī, piemērojot Komisijas 2011. gada 20. decembra Lēmumu 2012/21/ES par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk – Lēmums), Latvijā Lēmums ir visbiežāk izplatītais valsts atbalsta regulējums VTNP gadījumā.** Lūdzam skatīt FM mājas lapā arī VTNP rokasgrāmatu.

Komisijas regulu Nr. 360/2012 nepiemēro atbalstam:

* + - * 1. ko piešķir uzņēmumiem, kuri darbojas zivsaimniecības un akvakultūras nozarēs, vai kuri nodarbojas ar lauksaimniecības produktu primāro ražošanu;
				2. kas sniegts uzņēmumiem, kuri nodarbojas ar lauksaimniecības produktu pārstrādi un tirdzniecību pie nosacījuma, ka atbalsta summa ir noteikta, pamatojoties uz produktu, kurus attiecīgais uzņēmums iepircis no sākotnējiem ražotājiem vai laidis tirgū, cenu un daudzumu, vai pie nosacījuma, ka atbalstu daļēji vai pilnībā nodod sākotnējiem ražotājiem;
				3. kas saistītas ar eksportu uz trešām valstīm vai ES dalībvalstīm, proti, atbalstam, kas tieši saistīts ar eksportētajiem daudzumiem, ar izplatīšanas tīkla izveidošanu un darbību vai ar citiem kārtējiem izdevumiem, kas saistīti ar eksporta darbībām;
				4. kas piešķirts ar nosacījumu, ka importētu preču vietā tiek izmantotas vietējās preces.;
				5. kas sniegts ogļrūpniecības nozares uzņēmumiem un uzņēmumiem, kuri veic kravu komercpārvadājumus ar autotransportu;
				6. grūtībās nonākušiem uzņēmumiem tādā nozīmē, kā tie definēti Kopienas pamatnostādnēs par komercdarbības atbalstu grūtībās nonākušu uzņēmumu glābšanai un pārstrukturēšanai (2014/C 249/01).

Ja uzņēmums darbojas nozarēs, kas izslēgtas no Komisijas regulas Nr. 360/2012 darbības jomas un nozarēs, kas nav izslēgtas no šīs regulas piemērošanas jomas, Komisijas regulu Nr. 360/2012 piemēro tikai atbalstam, ko piešķir attiecībā uz nozarēm, kuras nav izslēgtas no regulas darbības jomas, ar nosacījumu, ka tiek nodrošināts tas, ka darbības izslēgtajās nozarēs negūst labumu no de minimis atbalsta saskaņā ar Komisijas regulu Nr. 360/2012, izmantojot piemērotus nodalīšanas līdzekļus kā darbību nošķiršana vai izmaksu nošķiršana.

Ja saskaņā ar Komisijas regulu Nr. 360/2012 piešķirtā *de minimis* atbalsta kopējā summa uzņēmumam VTNP sniegšanai pārsniedz noteikto augšējo robežu, minētajam atbalstam Komisijas regulu Nr. 360/2012 piemērot nedrīkst, pat attiecībā uz daļu, kas nepārsniedz šo augšējo robežu. Jāatzīmē, ka *de minimis* atbalstu, kas sniegts saskaņā ar Komisijas regulu Nr. 360/2012, nekumulē ar jebkādu kompensāciju par to pašu VTNP, vai kompensācija ir vai nav komercdarbības atbalsts (VTNP *de minimis* regulas 2. panta 8. punkts).

Ņemot vērā kumulācijas ierobežojumu, kas noteikti Komisijas regulā Nr. 360/2012, kā arī to, ka atbalstu saskaņā ar Komisijas regulu Nr. 360/2012 nepiešķir grūtībās nonākušam uzņēmumam, savukārt, Lēmumā tādu ierobežojumu nav, pilnvarojumus uzņēmumam nodrošināt VTNP un piešķirt kompensāciju (atbalstu) par attiecīgā VTNP nodrošināšanu, ir lietderīgāk noteikt, piemērojot Lēmumu pilnvarojuma aktā iekļaujot visu informāciju, kas noteikta Lēmumā.

|  |
| --- |
| IV nodaļa - Pielikumi |

|  |
| --- |
| Pielikums: Viens vienots uzņēmums |

**1.piemērs:**

Uzņēmumam A pieder 60% no uzņēmuma B un 80% no uzņēmuma C.

80%

60%

Uzņēmums C piesakās *de minimis* atbalstam 2022. gadā.

Piešķirtais *de minimis* atbalsts uzņēmumiem A, B, C:

|  |  |  |  |
| --- | --- | --- | --- |
| EUR | **2019** | **2020** | **2021** |
| **Uzņēmums A** | 10 000 |  | 50 000 |
| **Uzņēmums B** |  | 40 000 |  |
| **Uzņēmums C** |  | 30 000 | 30 000 |

Jautājums:

Cik lielu *de minimis* atbalstu uzņēmums C var saņemt 2022.gadā?

Atbilde:

EUR 50 000, jo uzņēmumi A, B and C veido vienu vienotu uzņēmumu saskaņā ar Komisijas regulas Nr. 1407/2013 2. panta (a) apakšpunktu. Kārtējā un iepriekšējo divu fiskālo gadu periodā uzņēmums A, B and C kopā ir saņēmuši EUR 150 000 *de minimis* atbalstu (50 000+40 000+30 000+30 000), līdz ar to līdz EUR 200 000 roberžlielumam ir palikuši EUR 50 000.

**NB!** *De minimis* atbalstu rēķina, ņemot vērā kārtējo un iepriekšējo divu fiskālo gadu periodu, tāpēc saņemtais *de minimis* atbalsts 2019. gadā netiek ņemts vērā.

**2.piemērs:**

Uzņēmumam A pieder 45% no uzņēmuma B un 80% no uzņēmuma C.

80%

45%

Uzņēmums C piesakās *de minimis* atbalstam 2022.gadā.

Piešķirtais *de minimis* atbalsts uzņēmumiem A, B, C:

|  |  |  |  |
| --- | --- | --- | --- |
| EUR | **2019** | **2020** | **2021** |
| **Uzņēmums A** | 10 000 |  | 50 000 |
| **Uzņēmums B** |  | 40 000 |  |
| **Uzņēmums C** |  | 30 000 | 30 000 |

Jautājums:

Cik lielu *de minimis* atbalstu uzņēmums C var saņemt 2022.gadā?

Atbilde:

EUR 90 000, jo tikai uzņēmums A un C veido vienotu vienotu uzņēmumu atbilstoši ar Komisijas regulas Nr. 1407/2013 2. panta (a) apakšpunktam. Uzņēmumam A nav balsu vairākums uzņēmuma B, līdz ar to uzņēmuma B ieraksti par tam kārtējā un iepriekšējo divu fiskālo gadu laikā piešķirto *de minimis* atbalstu nav jāņem vērā. Kārtējā un iepriekšējo divu fiskālo gadu laikā uzņēmums A un C kopā ir saņēmuši *de minimis* atbalstu EUR 110 000 apmērā (30 000+50 000+30 000), līdz ar to līdz EUR 200 000 robežlielumam ir palikuši EUR 90 000.

**NB!** *De minimis* atbalstu rēķina, ņemot vērā kārtējo un iepriekšējo divu fiskālo gadu periodu, tāpēc saņemtais *de minimis* atbalsts 2019.gadā netiek ņemts vērā.

**3.piemērs:**

Uzņēmumam A pieder 100% no uzņēmuma B un 30% no uzņēmuma C. Uzņēmumam B pieder 35% balsstiesības uzņēmumā C.

35%

100%

30%

Uzņēmums C piesākās *de minimis* atbalstam 2022.gadā.

Piešķirtais *de minimis* atbalsts uzņēmumiem A, B, C:

|  |  |  |  |
| --- | --- | --- | --- |
| EUR | **2019** | **2020** | **2021** |
| **Uzņēmums A** | 10 000 |  | 50 000 |
| **Uzņēmums B** |  | 40 000 |  |
| **Uzņēmums C** |  | 30 000 | 30 000 |

Jautājums:

Cik lielu *de minimis* atbalstu uzņēmums C var saņemt 2022.gadā?

Atbilde:

EUR 50 000, jo uzņēmums A, B un C veido vienu vienotu uzņēmumu atbilstoši ar Komisijas regulas Nr. 1407/2013 2. panta (a) apakšpunktam. Lai gan uzņēmumam A un B atsevišķi nepieder balsu vairākums uzņēmumā C, uzņēmumam A ir balsu vairākums uzņēmumā B, līdz ar to uzņēmuma A un B balsis uzņēmumā C ir skatāmas kopā. Kārtējā un iepriekšējo divu fiskālo gadu laikā uzņēmums A, B un C kopā ir saņēmuši *de minimis* atbalstu EUR 150 000 apmērā (50 000+40 000+30 000+30 000), līdz ar to līdz EUR 200 000 robežlielumam ir palikuši EUR 50 000.

**NB!** *De minimis* atbalstu rēķina, ņemot vērā kārtējā un iepriekšējo divu fiskālo gadu periodu, tāpēc saņemtais *de minimis* atbalsts 2019.gadā netiek ņemts vērā.

|  |
| --- |
| Pielikums: Apvienošanās, sadalīšanās, iegāde |

**1. piemērs. Apvienošanās:**

Uzņēmums, kas pēdējo trīs gadu laikā ir bijis apvienots, pretendē uz *de minimis* atbalsta piešķiršanu. Pēdējos divos fiskālajos gados apvienotajiem uzņēmumiem ir bijis piešķirts *de minimis* atbalsts 50 000 *euro*, 100 000 *euro* un 60 000 *euro*. Ņemot vērā, ka kopējais apvienotajiem uzņēmumiem piešķirtais *de minimis* atbalsts kārtējā un iepriekšējo divu fiskālo gadu periodā pārsniedz 200 000 *euro* robežlielumu, jaunu *de minimis* atbalstu apvienotajam uzņēmumam piešķirt vairs nedrīkst (tomēr līdz apvienošanai piešķirtais *de minimis* atbalsts ir uzskatāms par likumīgu).

**2. piemērs. Apvienošanās:**

Uzņēmums, kas pēdējo trīs gadu laikā ir bijis apvienots, pretendē uz *de minimis* atbalstu. Pēdējos divos fiskālajos gados apvienotajiem uzņēmumiem ir bijis piešķirts *de minimis* atbalsts 50 000 *euro*, 30 000 *euro* un 20 000 *euro*. Ņemot vērā, ka kopējais apvienotajiem uzņēmumiem piešķirtais *de minimis* atbalsta apmērs kārtējā un iepriekšējo divu fiskālo gadu periodā nepārsniedz 200 000 *euro* robežlielumu, jaunu *de minimis* atbalstu apvienotajam uzņēmuma var piešķirt vēl 100 000 *euro* apmērā.

 Gadījumā, ja uz *de minimis* atbalstu pretendē uzņēmums, kas pēdējo trīs fiskālo gadu periodā ir sadalījies divos vai vairākos uzņēmumos, piešķirto *de minimis* atbalstu ir jāattiecina uz to uzņēmumu, kas ir guvis labumu.

**3. piemērs. Sadalīšanās:**

Uzņēmums B, kas bija daļa no uzņēmuma (tagad uzņēmums ir sadalījies) un kam pēdējo trīs fiskālo gadu laikā bija piešķirts *de minimis* atbalsts, pretendē uz jaunu *de minimis* atbalstu. Uzņēmums bija saņēmis *de minimis* atbalstu iekārtas iegādei. Pēc sadalīšanās iekārta palika uzņēmuma A īpašumā, līdz ar to piešķirto *de minimis* atbalstu, par ko tika iegādāta iekārta, ir jāattiecina uz uzņēmumu A. Tādējādi uzņēmums B var saņemt *de minimis* atbalstu 200 000 *euro* apmērā.

 Ja iepriekš piešķirto *de minimis* atbalstu nav iespējams attiecināt uz konkrētu aktivitāti un konkrētu uzņēmumu pēc sadalīšanās, tad piešķirto *de minimis* atbalstu uz sadalītajiem uzņēmumiem ir jāattiecina proporcionāli (atbilstoši katra sadalītā uzņēmuma pamatkapitālam).

|  |
| --- |
| Pielikums: Atbalsta bruto dotācijas ekvivalenta (atbalsta summas) aprēķināšana |

**1.piemērs:**

**Grants un tā diskontēšana**

*1.1.* *Ja grants tiek izmaksāts vienā maksājumā* līdz ar *de minimis* atbalsta piešķiršanu, atbalsta bruto dotācijas ekvivalents ir vienāds ar granta summu.

Piemērs: Uzņēmumam A 01.01.2015 tiek piešķirts *de minimis* atbalsts EUR 10 000 apmērā. Atbalsta bruto dotācijas ekvivalents ir EUR 10 000.

*1.2.* *Ja grantu piešķir vairākās daļās*, atbalstu diskontē atbilstoši tā vērtībai piešķiršanas brīdī. Procentu likme, ko izmanto diskontēšanai, ir atbalsta piešķiršanas laikā piemērojamā diskonta likme[[32]](#footnote-33).

Formula:

 kur:

Q1 – granta daļa, kas saņemta pirmajā gadā (gads, kurā tiek piešķirts, t.i., pieņemts lēmums par granta piešķiršanu);

Q2 – granta daļa, kas saņemta otrajā gadā;

Q3 – granta daļa, kas saņemta trešajā gadā;

Qn – granta daļa, kas saņemta n gadā;

i – atsauces (references) likme (%) (aktuālo atsauces likmi skatīt Eiropas Komisijas mājas lapā un aktuālo atsauces likmi piemērot uz atbalsta piešķiršanas brīdi).

Piemērs: Uzņēmumam A 2015.gadā ir piešķirts *de minimis* atbalsts EUR 200 000 apmērā, no kura EUR 100 000 tiek piešķirti lēmuma pieņemšanas gadā, bet atlikusī summa – nākamā gadā.

Ja LV atsauces likme 2015.gadā ir 0.34%, tad, pieskaitot 100 bāzes punktus, formulā jāliek 0.0134 (formulā lieto decimālskaitļus).



**2.piemērs**

**Atbalsta bruto dotācijas ekvivalenta aprēķināšana procentu likmju subsīdiju veidā** (atbalsta bruto dotācijas ekvivalents ir procentu likmju subsīdija, ko diskontē atbilstoši tā vērtībai piešķiršanas brīdī (rēķina līdzīgi kā granta gadījumā).

Formula:

kur:

Q1 – procentu likmju subsīdijas daļa, kas saņemta pirmajā gadā (gads, kurā tiek piešķirts);

Q2 – procentu likmju subsīdijas daļa, kas saņemta otrajā gadā;

Q3 – procentu likmju subsīdijas daļa, kas saņemta trešajā gadā;

Qn – procentu likmju subsīdijas daļa, kas saņemta n gadā;

i – atsauces (references) likme (%) (aktuālo atsauces likmi skatīt Eiropas Komisijas mājas lapā un aktuālo atsauces likmi piemērot uz atbalsta piešķiršanas brīdi).

Piemērs: Uzņēmums A 2015.gadā saņem aizdevumu EUR 200 000. Valsts finansē 5 procentpunktus no maksājamās procentu likmes. Aizdevuma atmaksas termiņš ir 2 gadi ar vienādām atmaksas daļām bez labvēlības periodiem, kuros nav jāveic aizdevuma pamatsummas atmaksu. Ja LV atsauces likme 2015.gadā ir 0.34%, tad, pieskaitot 100 bāzes punktus, formulā jāliek 0.0134 (formulā lieto decimālskaitļus).

Q1

Q2

**3.piemērs:**

**Atbalsta bruto dotācijas** **ekvivalenta aprēķināšana aizdevuma bez procentiem/nodokļu pagarinājumu gadījumā**

*3.1. Vienkāršotā aprēķināšanas metode*

Komisijas regulas Nr.1407 4.panta 3.punkta a) un b) apakšpunktā noteiktā vienkāršotā aprēķināšanas metode proporcionāli piešķirtā atbalsta apmēram un termiņam, ja izpildās Komisijas regulas Nr.1407/2013 minētās normas, ka aizdevuma/nodokļu summa, kurai piemērojams pagarinājums nepārsniedz 1 000 000 euro 5 gadu laikā un nodrošinājums ir vismaz 50% apmērā (un lielo uzņēmumu gadījumā, saņēmējam jābūt situācijā, kas pielīdzināma B- kredītreitingam).

Formula:

kur:

Q – aizdevuma summa/nodokļu summa, kam piemērojams nodokļu pagarinājums.

P – aizdevuma termiņš/taksācijas periods, uz kuru piešķirts nodokļu pagarinājums.

Piemērs: Pieņemts lēmums atlikt uz laiku no 2014.gada 16.oktobra līdz 2017.gada 16.oktobrim 2014.gada 15.oktobrī deklarēto VSAOI 74 786.68 euro samaksu:

*3.2. Aprēķināšanas metode, ņemot vērā Eiropas Komisijas atsauces (references) likmi[[33]](#footnote-34)*

Formula:

kur:

kur:

Q – aizdevuma summa/nodokļu summa, kurai piemērojams nodokļu atmaksas pagarinājums;

r – diskonta faktors %, formulā ir jālieto decimālskaitļi – ja LV atsauces likme 2015.gadā ir 0.34%, tad, pieskaitot 100 bāzes punktus, formulā jāliek 0.0134 un attiecīgi diskonta faktors r=1/(1+0.0134);

P – aizdevuma termiņš/taksācijas periodi, kuriem piešķirti atvieglojumi (ar maksājumu termiņu skaitu) (ja i (atsauces likme) ir gada likme, tad visā formulā jālieto lielumi gada izteiksmē);

F – labvēlības periodi, kuros nav jāveic aizdevuma pamatsummas/nodokļu pamatsummas atmaksu ar maksājumu termiņu skaitu, (ja tāda nav F=0);

i – atsauces likme (%) (aktuālo atsauces likmi skatīt Eiropas Komisijas mājas lapā un aktuālo atsauces likmi piemērot uz atbalsta piešķiršanas brīdi) [[34]](#footnote-35).

1. Piemērs: Sadalīt termiņos uz laiku no 2014.gada 25.novembra līdz 2019.gada 23.oktobrim VSAOI 134 069.94 *euro* samaksu, maksājumus sāk veikt no 23.11.2018 gada līdz 23.10.2019:

P - taksācijas periods par kuriem piešķirts nodokļu atmaksas termiņa pagarinājums - 5 gadi (25.11.2014.-23.10.2019)

F- 4 gadi (no 25.11.2014 līdz 23.11.2018 maksājumi nav jāveic), labvēlības periods, kura laikā jāveic nodokļu summas maksājumi

 Šajā piemērā noteiktā pieskaitāmā rezerve atbilstoši konkrētā uzņēmuma kredītreitingam ir 100 bāzes punkti (formulā jāliek 0.0134), bet ja noteiktā pieskaitāmā rezerve atbilstoši konkrētā uzņēmuma kredītreitingam būtu, piemēram, 400 bāzes punkti (formulā būtu jāliek 0.0434)

2. Piemērs: Uzņēmums saņem bezprocentu aizdevumu EUR 200 000 apmērā. Aizdevums tiek atmaksāts divos gados vienādās daļās bez pagarinājuma, pieskaitāmā rezerve atbilstoši konkrētā uzņēmuma kredītreitingam ir 100 bāzes punkti.

P - 2 gadi

F- 0 gadi

3. Piemērs: Uzņēmums saņem bezprocentu aizdevumu EUR 200 000 apmērā. Aizdevums tiek atmaksāts divos gados ar viena gada labvēlības periodu. Attiecīgi kopējais aizdevuma ilgums ir 3 gadi (2+1), pieskaitāmā rezerve atbilstoši konkrētā uzņēmuma kredītreitingam ir 100 bāzes punkti.

P - 2 gadi

F- 1 gadi

**4.piemērs**

**Atbalsta bruto dotācijas ekvivalenta aprēķināšana subsidēta aizdevuma (samazinātas procentu likmes) gadījumā** (atbalsta bruto dotācijas elements: starpība starp tirgus (atsauces) likmi un subsidēto likmi un saņemtais aizdevums, ko diskontē atbilstoši tā vērtībai piešķiršanas brīdī)

Formula:

kur:

Q – aizdevuma summa;

i – atsauces (references) likme (%) (aktuālo atsauces likmi skatīt Eiropas Komisijas mājas lapā un aktuālo atsauces likmi piemērot uz atbalsta piešķiršanas brīdi) [[35]](#footnote-39);

i’ – subsidētā procentu likme;

r – diskonta faktors %, formulā ir jālieto decimālskaitļi – ja LV atsauces likme 2015.gadā ir 0.34% un, pieskaitot 100 bāzes punktus, formulā jāliek 0.0134 un attiecīgi diskonta faktors r=1/(1+0.0134);

P – aizdevuma atmaksas termiņš gados, ietverot labvēlības periodu, kurā nav jāveic aizdevuma pamatsummas atmaksu

F – labvēlības periodi, kuros nav jāveic aizdevuma pamatsummas atmaksu ar maksājumu termiņu skaitu (ja tāda nav, F=0).

Piemērs: Uzņēmums A saņem aizdevumu EUR 200 000 apmērā ar subsidētu procentu likmi 1%. Pieskaitāmā rezerve atbilstoši konkrētā uzņēmuma kredītreitingam ir 100 bāzes punkti. Aizdevuma atmaksas termiņš ir 2 gadi ar vienādām atmaksas daļām bez labvēlības periodiem, kuros nav jāveic aizdevuma pamatsummas atmaksu:

Q = 200000

atsauces likme = 0,34%

i = 0,0134, r = 1 / (1 + 0,0134)

i'= 0,01

P = 2

 F = 0

 [[36]](#footnote-40)

**5.piemērs**

**Atbalsta bruto dotācijas ekvivalenta aprēķināšana garantiju gadījumā**

*5.1. Vienkāršotā atbalsta bruto dotācijas* *ekvivalenta aprēķināšanas metode*

Komisijas regulas Nr.1407 4.panta 6.punkta a) un b) apakšpunktā noteiktā vienkāršotā aprēķināšanas metode proporcionāli piešķirtā atbalsta apmēram un termiņam, ja izpildās Komisijas regulas Nr.1407/2013 minētās normas, ka garantijas apmērs nepārsniedz 80% no pamatā esošā aizdevuma un vai garantētā summa ir EUR 1 500 000 ar garantijas ilgumu uz pieciem gadiem vai EUR 750 000 uz desmit gadiem (kravu komercpārvadājumu autotransporta uzņēmumiem EUR 750 000 piecu gadu laikā vai EUR 350 000 desmit gadu laikā) (un lielo uzņēmumu gadījumā, saņēmējam jābūt situācijā, kas pielīdzināma B- kredītreitingam):

Formula:

 kur:

 Q – garantētā summa;

 P – garantijas ilgums gados.

Piemērs: Uzņēmuma A aizdevumam par EUR 1 000 000 izsniegta garantija uz 3 gadiem:

Q = 100000

P = 3

5.2. *Aprēķināšanas metode, ņemot vērā Eiropas Komisijas references (atsauces) likmi[[37]](#footnote-41)*

Formula:

kur:

Q – aizdevuma summa;

i - atsauces likme (%) (aktuālo references likmi skatīt Eiropas Komisijas mājas lapā un aktuālo atsauces likmi piemērot uz atbalsta piešķiršanas brīdi) [[38]](#footnote-42);

i’ – subsidētā procentu likme;

r – diskonta faktors %, formulā ir jālieto decimālskaitļi – ja LV atsauces likme 2015.gadā ir 0.34% un, pieskaitot 100 bāzes punktus, formulā jāliek 0.0134 un attiecīgi diskonta faktors r=1/(1+0.0134);

P – aizdevuma atmaksas termiņš gados, ietverot labvēlības periodu, kurā nav jāveic aizdevuma pamatsummas atmaksu

F – labvēlības periodi, kuros nav jāveic aizdevuma pamatsummas atmaksu ar maksājumu termiņu skaitu (ja tāda nav, F=0);

GF1 – maksa par garantiju, kas jāmaksā pirmajā gadā

GFn – maksa par garantiju, kas jāmaksā “n” gadā.

Piemērs: Uzņēmums A saņem aizdevumu EUR 200 000 apmērā ar subsidētu procentu likmi 1%. Aizdevuma atmaksas termiņš ir 2 gadi ar vienādām atmaksas daļām bez labvēlības periodiem, kuros nav jāveic aizdevuma pamatsummas atmaksu. Uzņēmumam A ir jāveic ikgadēju samaksu par garantiju EUR 500. Pieskaitāmā rezerve atbilstoši konkrētā uzņēmuma kredītreitingam ir 100 bāzes punkti.

Q = 200000

atsauces likme = 0,34%

i = 0,0134, r = 1 / (1 + 0,0134)

i'= 0,01

P = 2

*GF*1 = 500

*GF*2 = 500

**6.piemērs**

**Atbalsta bruto dotācijas** **ekvivalenta aprēķināšana citos gadījumos**

*6.1. Labuma guvējs iegūst īpašumā kustamo mantu (iekārtu) vai nomā nekustamo īpašumu par cenu, kas mazāka par tirgus nekustamā īpašuma tirgus vērtību. Atbalsta bruto dotācijas ekvivalents (atbalsta summa) ir starpība starp tirgus vērtību un reāli samaksāto.*

Piemērs: Uzņēmums A saņem īpašumā zemi, kuras tirgus vērtība ir EUR 100 000, par brīvu. Atbalsta bruto dotācijas ekvivalents (atbalsta summa) ir EUR 100 000.

*6.2. Labuma guvējs nomā nekustamo īpašumu par cenu, kas ir mazāka par tirgus cenu. Atbalsta bruto dotācijas ekvivalents (atbalsta summa) ir starpība starp tirgus nomas maksu un reālo nomas maksu.*

Piemērs: Uzņēmums A nomā nekustamo īpašumu, kura nomas cena atbilstoši tirgus cenai ir 1000 euro mēnesī, par 600 euro mēnesī. Atbalsta bruto dotācijas ekvivalents (atbalsta summa) ir EUR 400 euro.

|  |
| --- |
| Pielikums: Kumulācija (atbalsta summēšana) |

**Galvenie kumulācijas principi**

Jautājums par kumulāciju parasti rodas tad, kad vairāki atbalsta piešķīrēji plāno piešķirt atbalstu vienam un tam pašam projektam (tām pašām attiecināmajām izmaksām) vai *de minimis* atbalstu vairāku programmu ietvaros. Kumulēšanas nosacījumi ir jāievēro, lai izvairītos no tā, ka viens projekts saņem lielāku atbalstu, nekā tas būtu atļauts saskaņā ar noteikumiem.

Kumulēt *de minimis* atbalstu var:

− ar citu *de minimis* atbalstu, ko piešķir saskaņā ar citām *de minimis* regulām;

− ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte, kāda noteikta attiecīgajā valsts atbalsta programmā vai ad-hoc atbalsta projektā, vai Eiropas Komisijas lēmumā noteiktā atbalsta summa (papildus ievērojot, ka, kumulējot ar reģionālo atbalstu, 25% no kopējām projekta izmaksām jābūt brīvām no jebkāda publiskā atbalsta);

− ar *de minimis* atbalstu, kas nav piešķirts konkrētu attiecināmo izmaksu segšanai vai kas nav attiecināms uz konkrētām attiecināmajām izmaksām, drīkst kumulēt ar citu valsts atbalstu, kurš piešķirts saskaņā ar attiecīgajā valsts atbalsta programmā noteikto vai Eiropas Komisijas lēmumu.

Ja ir pieteikts projekts *de minimis* atbalstam, tad, lai izlemtu par piemērojamiem kumulācijas nosacījumiem, būtu jāatbild uz šādiem jautājums:

1. Vai iepriekšējais atbalsts sniegts:

a) saskaņā ar *de minimis* atbalsta noteikumiem un/vai

b) saskaņā ar citu atbalsta mērķi (atbalsts zinātnei un pētniecībai (R&D), reģionālais vai apmācību atbalsts, atbalsts MVU, u.c.) regulējumu?

2. Ja atbalsts ir sniegts saskaņā ar citu atbalsta mērķa regulējumu, vai tās ir vienas un tās pašas attiecināmās izmaksas?

a) Ja “Jā” 🡪 KUMULĀCIJA

b) Ja “Nē” 🡪 NAV KUMULĀCIJA

3. Ja atbalsts sniegts ar citu *de minimis* regulu atbalsta noteikumiem 🡪 KUMULĀCIJA

Gadījumā, ja *de minimis* atbalsta programmai nav nekādas attiecināmās izmaksas, jautājums par kumulāciju rodas saistībā ar iepriekšējo saņemto *de minimis* atbalstu:

|  |  |  |  |  |  |
| --- | --- | --- | --- | --- | --- |
| **Pieļaujamās izmaksas** | ***De minimis*** | ***De minimis*** | **Cits atbalsts (apmācības, P&A, reģionālais atbalsts )** | **Cits atbalsts (apmācības, P&A, reģionālais atbalsts )** | **KUMULĀCIJA** |
| (pētniecības iekārta) | Tās pašas |  | Tās pašas |  | **JĀ** |
| (pētniecības iekārta) | Tās pašas | Tās pašas |  |  | **JĀ** |
| 3. (pētniecības iekārta) |  |  | Tās pašas | Tās pašas | **JĀ** |
| 4. (iekārta un nodokļu atlaide)  | Citas |  | Citas |  | NĒ |
| 5. (iekārta un nodokļu atlaide) | Citas | Citas |  |  | **JĀ** |
| 6. (iekārta un nodokļu atlaide) |  |  | Citas | Citas | NĒ |

**1. piemērs – Atbalsta par tām pašām attiecināmajām izmaksām kumulācija**

Uzņēmums A (vidējais uzņēmums) vēlas saņemt atbalstu iekārtas iegādei (iekārtas izmaksas ir EUR 250 000):

* grantu EUR 100 000 no Latvijas Investīciju un attīstības aģentūras jaunas iekārtas iegādei (reģionālais atbalsts);
* aizdevumu ar atvieglotiem nosacījumiem EUR 50 000 apjomā (atbalsta bruto dotācijas ekvivalents EUR 5000) no uzņēmumu attīstībai konkurētspējas veicināšanas programmā jaunas iekārtas iegādei (reģionālais atbalsts).

Jautājums:

Vai ir jāpiemēro kumulācijas nosacījumi?

Atbilde:

Jā, jo attiecināmās izmaksas ir vienas un tās pašas (jaunas iekārtas iegādes izmaksas).

Atbalsta intensitāte projektā ir vienāda ar atbalsta elementu kopsummu, kas dalīta ar attiecināmo izmaksu kopsummu. T.i., atbalsta intensitāte = (100 000 + 5000) / 250000 = 42%

Pieņemot, ka maksimālā atbalsta intensitāte reģionā ir 35%, un vidēja lieluma uzņēmums var pretendēt uz 10% bonusu, kopā 45%, līdz ar to pasākums iekļaujas reģionāla atbalsta maksimālajā robežā.

**2. piemērs – Atbalsta par citām attiecinām izmaksām kumulācija**

Uzņēmums B vēlas saņemt:

* grantu EUR 100 000 no Latvijas Investīciju un attīstības aģentūras jaunas iekārtas iegādei (reģionālais atbalsts);
* grantu EUR 50 000 uzņēmumu attīstībai konkurētspējas veicināšanas programmā darbinieku apmācībai (apmācību atbalsts).

Jautājums:

Vai ir jāpiemēro kumulācijas nosacījumi?

Atbilde:

Parasti nē, jo, pretendējot uz reģionālo atbalstu un mācību atbalstu, attiecināmās izmaksas ir atšķirīgas.

**3. piemērs – *de minimis* atbalsta kumulācija vienam uzņēmumam**

Uzņēmums pretendē uz *de minimis* atbalsta piešķiršanu 2022.gadā.

Saņemtais *de minimis* atbalsts šim uzņēmumam ir šāds.

|  |  |  |  |  |  |
| --- | --- | --- | --- | --- | --- |
| **Atbalsta piešķiršanas datums** | **Atbalsta piešķīrēja iestāde** | **Atbalsta veids** | **Atbalsta mērķis** | **Atbalsta apjoms (nominālā atbalsta summa)** | **Atbalsta bruto dotācijas ekvivalents** |
| 04/05/2018 | Ekonomikas ministrija | Grants | Jaunas iekārtas(*de minimis* atbalsts) | EUR 10 000 | EUR 10 000 |
| 10/11/2019 | Pašvaldība | Aizdevums ar atvieglotiem nosacījumiem | Jaunas iekārtas(*de minimis* atbalsts) | EUR 100 000 | EUR 8 000 |
| 20/02/2021 | Pašvaldība | Nekustamā īpašuma (NĪ) nodokļa atbrīvojums | NĪN(*de minimis* atbalsts) | EUR 70 000 | EUR 70 000 |
| 31/05/2021 | Nodarbinātības valsts aģentūra | Dotācija | Darba vietu izveide (*de minimis* atbalsts) | EUR 100 000 | EUR 100 000 |

**Visas atbalsta programmas tiek ieviestas saskaņā ar *de minimis* noteikumiem.**

Jautājums:

Vai atbalsta piešķīrējiestāde drīkst piešķirt *de minimis* atbalstu 2022.gadā? Ja jā, tad cik?

Atbilde:

*De minimis* atbalsts, kas saņemts kārtējā un divu iepriekšējo fiskālo gadu periodā, ir EUR 170 000 (70 000 + 100 000), līdz ar to vēl *de minimis* atbalstu atļauts saņemt līdz EUR 30 000.

**NB!** **Tā kā aprēķinot jaunu *de minimis* atbalstu, tiek ņemts vērā tikai kārtējā un divu iepriekšējo fiskālo gadu periodā** **saņemtais *de minimis* atbalsts, pieņemot lēmumu 2022.gadā, neņem vērā 2018. un 2019. gadā, kā arī pirms tam pieņemtos lēmumus.**

**4. piemērs - Cita (reģionālā) atbalsta kumulācija ar *de minimis* atbalstu**

Uzņēmums pretendē uz *de minimis* atbalsta piešķiršanu 2022.gadā. Uzņēmums ir deklarējis saņemto *de minimis* atbalstu. Tomēr, pēc konsultācijām ar atbalsta piešķīrējiem, noskaidrots, ka tikai nodokļu atvieglojumi ir sniegti saskaņā ar *de minimis* regulējumu. Grants un aizdevums ar atvieglotiem nosacījumiem jaunu iekārtu iegādei ir sniegts saskaņā kā reģionalais investīciju atbalsts[[39]](#footnote-43) un arī pašvaldība sniegusi atbalstu granta veidā infrastruktūras izveidei ar reģionālā atbalsta regulējumu.

|  |  |  |  |  |  |
| --- | --- | --- | --- | --- | --- |
| **Atbalsta piešķiršanas datums** | **Atbalsta piešķīrēja iestāde** | **Atbalsta veids** | **Atbalsta mērķis** | **Atbalsta apjoms (nominālā atbalsta summa)** | **Atbalsta bruto dotācijas ekvivalents** |
| 04/05/2018 | Ekonomikas ministrija | Grants | Jaunas iekārtas(reģionālais atbalsts) | EUR 10 000 | EUR 10 000 |
| 10/11/2019 | Pašvaldība | Aizdevums ar atvieglotiem nosacījumiem | Jaunas iekārtas(reģionālais atbalsts) | EUR 100 000 | EUR 8 000 |
| 20/02/2021 | Pašvaldība | Grants | Infrastruktūras izveide(reģionālais atbalsts)  | EUR 70 000 | EUR 70 000 |
| 31/05/2021 | Pašvaldība  | Nekustamā īpašuma nodokļa atbrīvojums | NĪN (*de minimis* atbalsts) | EUR 100 000 | EUR 100 000 |

Jautājums:

Vai atbalsta piešķīrējiestāde drīkst piešķirt *de minimis* atbalstu 2022.gadā? Ja jā, tad cik?

Atbilde:

Jā, atbalsts ir atļauts līdz EUR 100 000 apjomā, jo kārtējā un divu iepriekšējo fiskālo gadu periodā uzņēmums ir saņēmis *de minimis* atbalstu EUR 100 000 nodokļu atvieglojumu veidā un tās ir citas attiecināmās izmaksas nekā izmaksas jaunu iekārtu iegādei un infrastruktūras izveidei, atbalsts kurai pieširts kā reģionālais atbalsts.

**5. piemērs - Cita (reģionālā) atbalsta kumulācija ar *de minimis* atbalstu**

Pieņēmums, ka maksimālā atbalsta intensitāte lielajiem uzņēmumam ir 30% (saskaņā ar reģionālā atbalsta regulējumu).

* + - * 1. Uzņēmums ir izlēmis paplašināties un tam izmaksas (jaunas iekārtas) ir plānotas EUR 1 000 000 apmērā. Ekonomikas ministrija (turpmāk – EM) ir piešķīrusi atbastu jaunu iekārtu iegādei un pašvaldība plāno atbalstīt uzņēmumu,piešķirot *de minimis* atbalstu par tām pašām pieļaujamām izmaksām.

Scenāriji:

1. EM ir piešķīrusi reģionālo atbalstu granta veidā EUR 300 000 apmērā.
2. EM ir piešķīrusi reģionālo atbalstu granta veidā EUR 200 000 apmērā.

Jautājums:

Vai pašvaldība var piešķirt *de minimis* atbalstu pirmā un otrā scenārija gadījumā?

Atbilde:

Tā kā pieļaujamās izmaksas ir vienas un tās pašas, tad ir jāpiemēro atbalsta kumulācijas nosacījumi[[40]](#footnote-44), ko piešķir pašvaldība un EM.

Pirmā scenārija gadījumā atbalsta intensitāte, ko ir piešķīrusi EM ir 30% (EUR 300 000/EUR 1 000 000).

Tas nozīmē, ka ir sasniegta maksimālā atbalsta intensitāte jau ar EM piešķirto atbalstu. Līdz ar to pašvaldība nedrīkst piešķirt *de minimis* atbalstu uzņēmumam par tām pašām pieļaujamajām izmaksām, jo citādāk tiktu pārkāpts reģionālā valsts atbalsta regulējuma nosacījums.

Otrā scenārija gadījumā atbalsta intensitāte, ko ir piešķīrusi EM ir 20% (EUR 200 000/EUR 1 000 000), līdz ar to maksimālā atbalsta intensitāte nav vēl sasniegta. Tas nozīmē, ka pašvaldība tām pašām pieļaujamām izmaksām drīkst sniegt *de minimis* atbalstu, ņemot vērā maksimāli pieļaujamo atbalsta intensitāti (30%), kā arī ņemot vērā jau iepriekš saņemto *de minimis* atbalstu. Piemēram, ja pašvaldība plāno piešķirt EUR 50 000, atbalsta intensitāte konkrētajam projektam būs 25% ((EUR 200 000+EUR 50 000)/EUR 1 000 000).

**NB! Papildus vienmēr jāievēro, ka 25% no kopējām projekta izmaksām jābūt brīvām no jebkāda publiskā atbalsta!**

**B.** EM ir piešķīrusi reģionālo atbalstu uzņēmumam un pašvaldība plāno atbalstīt uzņēmumu,piešķirot grantu apmācību izmaksām darbinieku valodas kursiem EUR 50 000 apjomā saskaņā ar *de minimis* atbalsta regulējumu.

Scenāriji:

1. EM ir piešķīrusi reģionālo atbalstu granta veidā EUR 500 000 apmērā.
2. EM ir piešķīrusi reģionālo atbalstu granta veidā EUR 350 000 apmērā.

Jautājums:

Vai pašvaldība var piešķirt *de minimis* atbalstu pirmā un otrā scenārija gadījumā?

Atbilde:

Tā kā attiecināmās izmaksas nav vienas un tās pašas – konkrētajā gadījumā ir divi dažādi atbalsta mērķi, t.i., reģionālais atbalsts un mācību atbalsts, kumulācijas noteikumi nav piemērojami attiecībā uz ministrijas piešķirto atbalstu un pašvaldības piešķirto atbalstu.

Abos scenārijos pašvaldībai ir atļauts piešķirt atbalstu apmācībām saskaņā ar *de minimis* regulējumu, tikai ņemot vērā saņemto *de minimis* atbalstu uzņēmuma vēsturē.

**NB! Papildus vienmēr jāievēro, ka reģionālā atbalsta gadījumā 25% no kopējām projekta izmaksām jābūt brīvām no jebkāda publiskā atbalsta!**

**6. piemērs - *De minimis* atbalsts un cits atbalsts**

Pieņēmums, ka maksimālā atbalsta intensitāte reģionālajam atbalstam vidēja lieluma uzņēmumiem ir 45%.

Uzņēmums ir izlēmis paplašināties. Pieļaujamās izmaksas (jaunas iekārtas) ir plānotas EUR 1 000 000 apmērā.

Uzņēmums ir vienlaikus iesniedzis pieteikumus atbalsta saņemšanai 2022.gadā šādās programmās:

1. EM izstrādātās programmas ietvaros iespējams saņemt reģionālo atbalstu dotācijas formā, atbalsta summa ir EUR 350 000.

2. Latvijas Investīciju un attīstības aģentūra (LIAA) sniedz reģionālo atbalstu – investīciju aizdevumu ar atvieglotiem nosacījumiem EUR 650 000 apjomā (atbalsta bruto dotācijas elements EUR 50 000).

3. Aizdevumus apgrozāmajiem līdzekļiem no Attīstības finanšu institūcijas (ALTUM) - aizdevums ar atvieglotiem nosacījumiem EUR 250 000 apjomā (atbalsta bruto dotācijas elements EUR 25 000).

4. Centrālā finanšu un līgumu aģentūra (CFLA) - 100% mācību atbalstu saskaņā ar GBER 31.pantu EUR 50 000 apjomā.

**Uzņēmuma saņemtā *de minimis* atbalsta vēsture (uzņēmums ir autonoms uzņēmums):**

|  |  |  |  |  |
| --- | --- | --- | --- | --- |
| **Atbalsta piešķiršanas datums** | **Atbalsta piešķīrēja iestāde** | **Atbalsta veids** | **Atbalsta apjoms (nominālā atbalsta summa)** | **Atbalsta bruto dotācijas ekvivalents** |
| 10/11/2020 | Pašvaldība | Aizdevums ar atvieglotiem nosacījumiem (*de minimis* atbalsts) | EUR 70 000 | EUR 7 000 |
| 20/02/2021 | Pašvaldība | Grants (*de minimis* atbalsts) | EUR 70 000 | EUR 70 000 |
| 31/05/2022 | Pašvaldība | Nekustamā īpašuma nodokļa atbrīvojums (*de minimis* atbalsts) | EUR 80 000 | EUR 80 000 |

Jautājums:

Kādā apjomā atbalstu drīkst apstiprināt? Saskaņā ar kādu regulējumu?

Atbilde:

1.pieteikums (EM - dotācija saskaņā ar reģionālā atbalsta noteikumiem) - atbalsta intensitāte (35% = EUR 350 000 / EUR 1 miljons) ir zemāka par pieņemto maksimālo atbalsta intensitāti, tāpēc atbalstu var apstiprināt kā reģionālo atbalstu.

2.pieteikums (LIAA - investīciju aizdevumu ar atvieglotiem nosacījumiem) - aizdevums ir piešķirams par tām pašām attiecināmajām izmaksām, tādēļ kumulācija ar 1.pieteikumu ir veicama saskaņā ar GBER 8.panta 3.punkta b) apakšpunktu.

Saskaņā ar kumulācijas noteikumiem ir jāpārbauda ne tikai atbalsta maksimālo intensitāti, ​​bet arī atbilstība citiem nosacījumiem. Kumulējot 1. un 2.pieprasījumu, kumulācijas rezultātā atbalsta intensitāte 40% ((EUR 350 000 + 50 000 EUR) / 1 miljons euro), kas ir zemāka par pieļaujamo maksimālo atbalsta intensitāti. Tomēr, ja 1. un 2.pieteikums atbalsta saņemšanai tiks apstiprināts, viss projekts tiks finansēts no publiskiem resursiem (dotācija EUR 350 000 + aizdevums uz atvieglotiem nosacījumiem EUR 650 000 = EUR 1 000 000), kas ir pretrunā ar pienākumu nodrošināt 25% no projekta izmaksām segt no pašu pašu resursiem\*, t.i., brīvus no valsts atbalsta. Tādēļ 2.pieteikumu pašreizējā formā nevar apstiprināt.

3.pieteikums (ALTUM - aizdevums apgrozāmajiem līdzekļiem) - atbalstu apgrozāmajiem līdzekļiem var kvalificēt kā darbības atbalstu, tāpēc tas tiek sniegts saskaņā ar *de minimis* regulas noteikumiem (Komisijas regula Nr.1407/2013). Saskaņā ar uzņēmuma saņemtā *de minimis* atbalsta vēsturi (2020-2022) atbalsts pēdējo trīs fiskālo gadu periodā līdz šim ir izmantots EUR 157 000 apjomā (7 000 + 70 000 + 80 000), un tāpēc uzņēmumam ir tiesības pretendēt vēl uz *de minimis* atbalstu saskaņā ar Komisijas regulu Nr.1407/2013 EUR 43 000 apjomā. Līdz ar to uzņēmumam ir tiesības pretendēt uz pieprasītajiem EUR 25 000 (aizdevumam atbalsta bruto dotācijas ekvivalents) *de minimis* atbalsta veidā.

4.pieteikums (CFLA - apmācību atbalsts) - apmācību atbalsts līdz 100%; nav iespējams piešķirt atbalstu ar 100% intensitāti saskaņā ar apmācību atbalsta noteikumiem (GBER 31.pants), kur atbalsta intensitāte nevar pārsniegt 50% no attiecināmajām izmaksām, taču ir divas iespējas, lai risinātu šo situāciju:

1. ja uzņēmums piekrīt saņemt atbalstu ar intensitāti 50% no attiecināmajām izmaksām, finansējums, uz ko tam tiesības pretendēt, ir EUR 25 000, kas ir puse no pieprasītā finansējuma. Šo atbalstu var piešķirt saskaņā ar mācību atbalsta noteikumiem. Šajā gadījumā nerodas jautājums par kumulāciju, jo attiecināmās izmaksas reģionālajam atbalstam nav tās pašas, kas apmācībām.
2. ja uzņēmums uzstāj uz 100% atbalstu, atbalsts teorētiski var tikt piešķirts tikai saskaņā ar *de minimis* atbalsta noteikumiem (Komisijas regula Nr.1407/2013). Tomēr uzņēmuma saņemtā *de minimis* atbalsta vēsture kopā ar 3.pieteikumā saņemto atbalstu kopā veido EUR 182 000 (157 000 + 25 000). Tādēļ 4.pieteikums EUR 50 000 neiekļaujas pieļaujamā atbalsta limitos kārtējā un divu iepriekšējo fiskālo gadu periodā un CFLA tas ir jāatsaka.

**NB! \*Saskaņā ar reģionālā atbalsta noteikumiem saņēmējam ir jānodrošina, ka 25% no attiecināmajām izmaksām ir brīvas no valsts atbalsta[[41]](#footnote-45). Savukārt, atbalsta sniedzējam, pārbaudot šīs prasības ievērošanu, nav pietiekami nodrošināt, ka plānoto pasākumu atbalsta elements iekļaujas reģionālā atbalsta intensitāte robežās. Atbalsta sniedzējam ir jāpārbauda pasākuma finansējumu katrā atsevišķā gadījumā.**

Piemērs (maksimālā atbalsta intensitāte ir 50%)

|  |  |  |  |  |  |  |
| --- | --- | --- | --- | --- | --- | --- |
|  | Atablsta apjoms (nominālā atbalsta summa) | Atbalsta bruto dotācijas elements |  |  | Atbalsta apjoms (nominālā atbalsta summa) | Atbalsta bruto dotācijas elements |
| Privātie resursi | 100 000 | 0 |  | Privātie resursi | 100 000 | 0 |
| Komerciāls aizdevums | 300 000 | 0 |  | Komerciāls aizdevums | - | - |
| Grants | 400 000 | 400 000 |  | Grants | 400 000 | 400 000 |
| Aizdevums uz atvieglotiem nosacījumiem | 200 000 | 20 000 |  | Aizdevums uz atvieglotiem nosacījumiem | 500 000 | 50 000 |
| Kopā  | 1 000 000 | 420 000 |  | Kopā  | 1 000 000 | 450 000 |
| Atbalsta intensitāte = 420 000/1 000 000=42%**Privātie resursi** (brīvi no atbalsta = (100 000+300 000)/1 000 000) 40% >**25%****Atbalsts var tikt apstiprināts.** |   | Atbalsta intensitāte = 450 000/1 000 000=45%**Privātie resursi** (brīvi no atbalsta = 100 000=1 000 000) 10% **<25%****Atbalsts nevar tikt apstiprināts!** |

**7. piemērs – *De minimis* atbalsta kumulācija ar citu *de minimis* atbalstu**

Uzņēmums nodarbojas gan ar lauksaimniecības produktu ražošanu, gan kokapstrādi, gan zivkopību.

*1.variants*

2021.gadā tas ir saņēmis *de minimis* atbalstu jaunas lentzāģa iekārtas iegādei EUR 100 000 apmērā saskaņā ar Komisijas regulu Nr.1407/2013, un plāno pieteikties Lauku atbalsta dienesta (LAD) programmā Lauku saimniecību modernizācija atbalstam EUR 15 000 apmērā saskaņā ar Komisijas regulu Nr.1408/2013.

Jautājums:

Vai LAD šim uzņēmumam var piešķirt *de minimis* atbalstu?

Atbilde:

Ņemot vērā, ka *de minimis* atbalstu kārtējā un divu iepriekšējo fiskālo gadu periodā var kumulēt līdz Komisijas regulas Nr.1407/2013 robežlielumam (slieksnim) EUR 200 000 apmērā, uzņēmumam, piešķirot *de minimis* atbalstu Lauku saimniecību modernizācijas programmā, kopējā saņemtā *de minimis* atbalsta summa būs EUR 115 000 (100 000+15 000), kas nepārsniegs EUR 200 000 slieksni (skatīt Attēlu Nr.3 “*De minimis* atbalsta kumulācijas nosacījumi”).

Attiecīgi LAD var piešķirt EUR 15 000 apmērā saskaņā ar Komisijas regulu Nr.1408/2013.

Papildus, uzņēmumam ir tiesības saņemt *de minimis* atbalstu EUR 85 000 apmērā, ievērojot attiecīgo *de minimis* regulu maksimālos robežsliekšņus citu atbalsta programmu ietvaros.

***Attēls Nr.3. De minimis atbalsta kumulācijas nosacījumi***

*2.variants*

2021.gadā uzņēmums ir saņēmis *de minimis* atbalstu jaunas gatera iekārtas iegādei EUR 160 000 apmērā saskaņā ar Komisijas regulu Nr.1407/2013 un *de minimis* atbalstu zivju dīķa labiekārtošanai EUR 30 000 saskaņā ar Komisijas regulu Nr.717/2014.

2022.gadā uzņēmums plāno pieteikties LAD Lauku saimniecību modernizācijas programmā atbalstam EUR 15 000 apmērā saskaņā ar Komisijas regulu Nr.1408/2013.

Jautājums:

Vai LAD šim uzņēmumam var piešķirt *de minimis* atbalstu?

Atbilde:

Ņemot vērā, ka *de minimis* atbalstu kārtējā un divu iepriekšējo fiskālo gadu periodā kumulē līdz Komisijas regulas Nr.1407/2013 robežlielumam (slieksnim) EUR 200 000 apmērā, tad, uzņēmumam piešķirot *de minimis* atbalstu Lauku saimniecību modernizācijas programmā, kopējā saņemtā *de minimis* atbalsta summa veidotu EUR 205 000 (160 000+30 000+15 000), kas pārsniegtu EUR 200 000 slieksni (skatīt Attēlu Nr.4 “*De minimis* atbalsta kumulācijas nosacījumi”). Līdz ar to attiecīgi LAD nevar piešķirt EUR 15 000 apmērā saskaņā ar Komisijas regulu Nr.1408/2013.

Šajā gadījumā uzņēmums var sniegt jaunu pieteikumu, lūdzot pieķirt tikai EUR 10 000 apmērā.

 ***Attēls Nr.4. De minimis atbalsta kumulācijas nosacījumi***

**9. piemērs – *de minimis* atbalsta kumulācija viena vienota uzņēmuma līmenī**

Jānis Kalniņš brīvajā laikā izstrādājis jaunu pārvietošanās līdzekli, kas cita starpā noder arī personām ar funkcionālajiem traucējumiem. Jāņa kaimiņš ieteica ideju komercializēt. Jānis 2020.gadā pieteicās pasākumā "Atbalsts sociālajai uzņēmējdarbībai" *de minimis* atbalstam 500 euro apmērā uzņēmējdarbības uzsākšanas konsultācijām un biznesa plāna iztrādei.

Pēc biznesa plāna izstrādes Jānis Kalniņš 2021.gadā nodibināja sociālo uzņēmumu SIA “Uz priekšu!” (Jānis Kalniņš ir šī uzņēmuma valdes loceklis) un pieteicās Rīgas pašvaldības atbalsta programā sociālajiem uzņēmumiem *de minimis* atbalstam aprīkojuma un iekārtu iegādei, kā arī izejvielu un materiālu iegādes izmaksām, kopā 10 000 euro apmērā. Īstenojis projektu, Jānis Kalniņš plāno pieteikties kārtējā atbalsta programmā, kurā atbalsts tiek sniegts kā *de minimis* atbalsts.

Jautājums:

Vai fiziskas personas - Jāņa Kalniņa un juridiskas personas SIA “Uz priekšu!” saņemtajam atbalstam ir jāpiemēro atbalsta kumulācija, proti, vai tas ir jāsummē, aprēķinot vēl iespējamo piešķiramā atbalsta apmēru?

Atbilde:

Jā, jāskaita kopā viss saņemtais atbalsts (500+10 000) 15 000 euro apmērā, jo ar jēdzienu “uzņēmums” ir jāsaprot jebkurš saimnieciskās darbības veicējs, neatkarīgi no juridiskās formas, tai skaitā fiziska persona, kura plāno veikt saimniecisk odarbību, un *de minimis* atbalstu jākumulē “viena vienota uzņēmuma” līmenī (sk. I nodaļas 1.punktu).

|  |
| --- |
| Pielikums: Pārbaudes lapa - Atbalstam saskaņā ar Komisijas regulu Nr. 1407/2013  |
|  |  |  |  |
| **Komisijas regulas Nr. 1407/2013 norma**  | **Komisijas regulas Nr. 1407/2013 darbības joma un ar to saistītie nosacījumi** | **Komentārs\*\*** |
|   | **atsauce** uz Komisijas regulu Nr. 1407/2013 | Lai atbalsta pretendentiem būtu viennozīmīgi skaidrs piemērojamais komercdarbības atbalsta kontroles regulējums, Noteikumos nepārprotami jānorāda, ka paredzētais atbalsts ir uzskatāms par komercdarbības atbalstu un tas tiek sniegts saskaņā ar Komisijas regulu Nr. 1407/2013 |
|   | norādīts pasākuma **mērķis un atbalsta instruments** | Var būt norādīts grants/dotācija/piešķīrums utml. vai aizdevums vai garantija, kā arī, piemēram, atbalsts nodokļu atvieglojumu veidā |
|   | **atbalsta saņēmēji** | Noteikumos jānorāda, kādi atbalsta saņēmēji (piemēram, MVU un/vai lielie uzņēmumi, fiziskas personas – samnieciskās darbības veicēji vai uzsācēji, kooperatīvi utt.) pasākuma ietvaros var/nevar pretendēt uz atbalstu.  |
| 1.panta 1.punkts a) - c) apakšpunkti | netiek piemērotas **nozarēm**, kas minētas 1.panta 1.punkta a) - c) apakšpunktos (zvejniecības un akvakultūras, lauksaimniecības produktu primārās ražošanas un lauksaimniecības produktu pārstrādes un tirdzniecības (ar nosacījumiem) nozarēs. | ! De minimis atbalstu ar Komisijas regulu Nr.1407/2013 nepiešķir kravas transportlīdzekļu iegādei, ja uzņēmums darbojas kravu komercpārvadājumu autotransporta nozarē. Attiecīgi no pasākuma konteksta jāskatās, vai Noteikumos nav jāiekļauj arī šī izslēgtā joma. |
| 1.panta 1.punkts d) - e) apakšpunkti | **neatbalstāmās darbības**, kas minētas 1.panta 1.punkta d) - e) apakšpunktos (darbībām, kas saistītas ar eksportu uz trešām valstīm vai dalībvalstīm, tas ir, atbalstu, kas tieši saistīts ar eksportētajiem daudzumiem, izplatīšanas tīkla izveidi un darbību vai citiem kārtējiem izdevumiem, kas saistīti ar eksporta darbībām un ja importa preču vietā tiek izmantotas vietējās preces) |  |
| 1.panta 2.punkts | ietverts nosacījums par **izmaksu nošķiršanu**  | Ja uzņēmums darbojas gan nozarēs, kas minētas 1.punkta a), b) vai c) apakšpunktā (lauksaimniecības, zvejniecības un akvakultūras nozarē), gan citās nozarēs, uz kurām attiecas šīs regulas darbības joma, tad saimnieciskās darbības veicējam, jānodrošina šo nozaru darbību vai izmaksu nodalīšanu no tām darbībām, kurām piešķirts de minimis atbalsts saskaņā ar Regulu (ES) Nr.1407/2013, nodrošinot, ka darbības izslēgtajās nozarēs negūst labumu no atbalsta, kas piešķirts saskaņā ar šo regulu. ! Gadījumos, kad atbalstu var saņemt arī uzņēmumi, kas nodarbojas gan ar kravu komercpārvadājumiem ar autotransportu, uz ko attiecas 100 000 euro robežlielums, gan ar citām darbībām, uz kurām attiecas Komisijas regulā Nr.1407/2013 minētais 200 000 euro robežlielums, uzņēmumam vienlaikus ar piemērotiem līdzekļiem jānodrošina darbību un izmaksu nošķiršanu tā, lai kravu komercpārvadājumiem piešķirtais atbalsts nepārsniegtu 100 000 euro un de minimis atbalsts nebūtu izmantots kravas transportlīdzekļu iegādei. |
| 3.pants 2.punkts | **robežvērtības** - atbalsta apmērs vienai saimnieciskās darbības veicēja saistīto personu grupai (vienam vienotam uzņēmumam) kopā ar attiecīgajā fiskālajā gadā un iepriekšējos divos fiskālajos gados piešķirto de minimis atbalstu, nedrīkst pārsniegt Komisijas regulas Nr. 1407/2013 3.panta 2.punktā noteiktā maksimālā de minimis atbalsta apmēru | Atbalsts jebkurā triju fiskālo gadu periodā nepārsniedz EUR 200 000; kravu komercpārvadājumu autotransporta uzņēmumam, jebkurā triju fiskālo gadu periodā nepārsniedz EUR 100 000. Šo de minimis atbalstu nevar izmantot kravas transportlīdzekļu iegādei. Piešķirot atbalstu aizdevumu un garantiju veidā, noteikumos jābūt noteiktam, kādā veidā tiks noteikts atbalsta bruto dotācijas ekvivalents (saukts arī par bruto subsīdijas ekvivalentu). |
| 2.panta 2.punkts | iekļauta atruna, ka **viens vienots uzņēmums** atbilst Komisijas Regulas Nr.1407/2013 2.panta 2.punktā noteiktajai „viena vienota uzņēmuma” definīcijai |   |
| 3.panta 4.punkts | de minimis **atbalsta piešķiršanas brīdis** - atbalstu uzskata par piešķirtu brīdī, kad uzņēmumam saskaņā ar piemērojamo valsts tiesisko regulējumu ir piešķirtas likumīgās tiesības saņemt atbalstu, neatkarīgi no datuma, kurā de minimis atbalsts izmaksāts. | Noteikumos ir jābūt skaidri noteiktam, kurš brīdis tiks uzskatīts par juridiski saistošu, kad atbalsta saņēmējam radīsies likumīgas tiesības saņemt de minimis atbalstu, t.i. kurš brīdis tiek uzskatīts par de minimis atbalsta piešķiršanas brīdi (ar to saprotot dažādus dokumentus, kas piemēroti konkrētajai situācijai un ko savos noteikumos ir noteicis atbalsta pasākuma izstrādātājs/atbalsta sniedzējs, piemēram, lēmums par atbalsta piešķiršan, līgums par projekta īstenošanu, Ministru Kabineta rīkojums, pašvaldības domes lēmums u.c.).Jāpievērš uzmanība, ka gadījumā, ja lēmums par atbalsta piešķiršanu ir līguma noslēgšanas diena, tad atbalsta pretendenta izvērtējums, t.sk. attiecībā uz grūtībās nonākuša uzņēmuma statusu (ja attiecināms) un pieļaujamo atbalsta apjomu, ir jāveic pirms līguma noslēgšanas. |
| 4.panta 3. un 6.punkti | **nosacījumi** atbalstam **aizdevumu un garantiju veidā** - atbalstu nepiešķir saimnieciskās darbības veicējiem, kuriem ir ierosināta tiesiskās aizsardzības procesa lieta, tiek īstenots tiesiskās aizsardzības process vai ir pasludināts maksātnespējas process, vai tas atbilst normatīvajos aktos noteiktiem kritērijiem, lai tam pēc kreditora pieprasījuma piemērotu maksātnespējas procedūru; lielajam uzņēmumam jāatbilst vismaz B- kredītreitingam |   |
|  | atbalstam aizdevumu un garantiju veidā - ja aizdevuma/garantētā summa ir mazāka par 3. un 6.punktu b) apakšpunktiem minētajām summām un/vai aizdevums/garantija ir piešķirta uz mazāk nekā attiecīgi pieciem vai desmit gadiem, aizdevuma **bruto dotācijas ekvivalentu** aprēķina kā atbilstīgo proporciju no attiecīgā robežlieluma, kas noteikts 3.panta 2.punktā; vai bruto dotācijas ekvivalents ir aprēķināts, pamatojoties uz piešķiršanas laikā piemērojamo atsauces likmi (aizdevumiem) vai pamatojoties uz drošības zonas prēmijām, kas noteiktas Komisijas paziņojumā, vai pirms īstenošanas garantijas bruto dotācijas ekvivalenta aprēķināšanai izmantotā metode ir bijusi paziņota Komisijai (garantijām). | Normatīvajā aktā jābūt minētam, kādā veidā tiek noteikts bruto dotācijas ekvivalents. |
| 5.panta 1. un 2.punkti | **kumulācijas nosacījumi** - kumulēt de minimis atbalstu var ar citu de minimis atbalstu, ko piešķir saskaņā ar citām de minimis regulām līdz 3.panta 2.punktā noteiktajam attiecīgajam robežlielumam, ievērojot 5.panta 1.punkta nosacījumus; De minimis atbalstu drīkst kumulēt ar valsts atbalstu attiecībā uz vienām un tām pašām attiecināmajām izmaksām vai valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda konkrētā gadījuma īpašajiem apstākļiem noteikta Komisijas grupu atbrīvojuma regulā vai lēmumā, saskaņā ar 5.panta 2.punktu.  |  |
|   | **uzraudzības nosacījumi**, ja atbalstu plānots ļaut **kumulēt arī ar citu atbalstu**, kas sniegts ar citiem komercdarbības atbalsta regulējumiem, papildus Noteikumos ir jāparedz norma, ka, piesakoties de minimis atbalstam, saimnieciskās darbības veicējam ir jāsniedz atbalsta sniedzējam informāciju par plānoto un piešķirto atbalstu tā paša projekta ietvaros, tai skaitā par tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu un plānoto/piešķirto atbalsta summu un atbalsta intensitāti. |   |
| 6.panta 1.punkts | **uzraudzības nosacījumi** - pirms atbalsta piešķiršanas atbalsta sniedzējs lūdz atbalsta pretendentam iesniegt de minimis atbalsta uzskaites sistēmā sagatavotas veidlapas izdruku vai norādīt sistēmā izveidotās un apstiprinātās pretendenta veidlapas identifikācijas numuru, ievērojot normatīvos aktus par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem. | Ministru kabineta noteikumi Nr.715 (2018.gada 21.novembra) “Noteikumi par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem” |
| 6.panta 4.punkts | **datu uzglabāšanas nosacījumi** – atbalsta sniedzējs informāciju par piešķirto atbalstu programmas ietvaros glabā 10 fiskālos gadus, sākot no dienas, kurā saskaņā ar programmu piešķirts pēdējais individuālais atbalsts. Atbalsta saņēmējs informāciju par piešķirto de minimis atbalstu glabā 10 fiskālos gadus, sākot no dienas, kurā tam saskaņā ar programmu piešķirts atbalsts |   |
|   | **atbalsta atgūšana**  | Noteikumos ir jāietver nosacījums, kas paredz komercdarbības atbalsta atgūšanu kopā ar procentiem, ja tiek pārkāptas Komisijas regulas Nr. 1407/2013 prasības, ievērojot Komercdarbības atbalsta kontroles likuma IV vai V nodaļā noteikto. |
| 7.panta 4.punkts un 8.pants | **datums līdz kuram piešķirams atbalsts** ar Komisijas regulu Nr. 1407/2013 | Gadījumos, kad atbalsta programmas ilgums plānots vairākus gadus, noteikumos ir jānosaka diena, līdz kurai piešķirams atbalsts ar Komisijas regulu Nr. 1407/2013, lai nodrošinātu, ka tas tiek piešķirts Komisijas regulas Nr. 1407/2013 spēkā esamības periodā (škopā ar pagarinājumu - 2024.gada 30.jūnijs).  |

1. Sk. Komercdarbības atbalsta kontroles likuma 5.pantu. Pieejams: <https://likumi.lv/ta/id/267199>. [↑](#footnote-ref-2)
2. Atbilstoši Komercdarbības atbalsta kontroles likuma 9.panta pirmajā un otrās daļā noteiktajām Finanšu ministrijas un Zemkopības ministrijas kompetencēm, šajā rokasgrāmatā nav iekļauti skaidrojumi par Komisijas regulu Nr.1408/2013 un Komisijas regulu Nr.717/2014 nosacījumu piemērošanu, kuru ieviešana ir Zemkopības ministrijas kompetencē. [↑](#footnote-ref-3)
3. <https://eur-lex.europa.eu/legal-content/LV/TXT/?uri=CELEX:32013R1407> [↑](#footnote-ref-4)
4. <https://eur-lex.europa.eu/legal-content/lv/TXT/?uri=CELEX%3A32013R1408> [↑](#footnote-ref-5)
5. <https://eur-lex.europa.eu/legal-content/LV/TXT/?uri=CELEX:32019R0316> [↑](#footnote-ref-6)
6. <https://eur-lex.europa.eu/eli/reg/2014/717/oj/?locale=LV> [↑](#footnote-ref-7)
7. <https://eur-lex.europa.eu/legal-content/LV/TXT/?uri=CELEX%3A32012R0360> [↑](#footnote-ref-8)
8. <https://eur-lex.europa.eu/legal-content/LV/TXT/?uri=CELEX:32018R1923> [↑](#footnote-ref-9)
9. <https://likumi.lv/ta/id/303512> [↑](#footnote-ref-10)
10. Palīgmateriāls, kas var noderēt, vērtējot arī atbalsta pretendenta atbilstību “viena vienota uzņēmuma” definīcijai atrodams Eiropas Komisijas izstrādātajā lietotāja rokasgrāmatā “Lietotāja rokasgrāmata par MVU definīcijas piemērošanu”. Pieejams: <https://ec.europa.eu/docsroom/documents/42921/attachments/1/translations/lv/renditions/pdf> . [↑](#footnote-ref-11)
11. NB! Jāņem vērā, ka ar jēdzienu “uzņēmums” ir jāsaprot jebkurš saimnieciskās darbības veicējs neatkarīgi no juridiskās formas, tai skaitā fiziska persona. [↑](#footnote-ref-12)
12. Atbalsta bruto dotācijas ekvivalents atbilstoši *Komisijas regulas Nr.651/2014 (2014.gada 17.jūnijs), ar ko noteiktas atbalsta kategorijas atzīst par saderīgām ar iekšejo tirgu, piemērojot Līguma 107. un 108.pantu*, 2.panta 22.punktā ietvertajai definīcijai ir atbalsta summa, kāda tā būtu bijusi, ja atbalsts saņēmējam būtu sniegts dotācijas veidā, pirms nodokļu vai citu maksu atskaitīšanas. [↑](#footnote-ref-13)
13. Ja atbalstu piešķir kā dotāciju (grantu), tiek izmantotas summas pirms nodokļu nomaksas vai citiem atskaitījumiem. Ja atbalstu piešķir citā veidā, tad ir nepieciešams aprēķināt atbalsta bruto dotācijas ekvivalentu (atbalsta bruto dotācijas ekvivalenta aprēķināšanas formulas un piemērus skatīt 3.pielikumā). [↑](#footnote-ref-14)
14. Nav iespējams sniegt izsmeļošu uzskaitījumu ar visiem iespējamajiem juridiskajiem ietvariem, kādos var tikt piešķirts *de minimis* atbalsts, ņemot vērā atbalsta sniedzēju izstrādāto atbalsta pasākumu dizainu/specifiku un ad-hoc atbalsta projektu daudzveidību. Piem., *de minimis* atbalstu var piešķirt ar atbalsta sniedzēja lēmumu, noslēgtu līgumu, pašvaldības domes lēmumu, iestādes atzinumu, Ministru kabineta rīkojumu u.c. dokumentu. [↑](#footnote-ref-15)
15. Komisijas paziņojumu par atsauces likmes un diskonta likmes noteikšanas metodes pārskatīšanu (2008/C 14/02) (pieejams: <http://eur-lex.europa.eu/legal-content/EN/ALL/;ELX_SESSIONID=9GWZJ1dCMWRLmvv2vzJJ20fJTYbbGWNyLQ5QRYW9zGLwJzjGmTm9!2016827174?uri=CELEX:52008XC0119(01)>) un Komisijas informācija par bāzes likmju aprēķināšanu (pieejama: <http://ec.europa.eu/competition/state_aid/legislation/reference_rates.html>). [↑](#footnote-ref-16)
16. Attiecībā uz šo nozari *de minimis* atbalstu var sniegt saskaņā ar Komisijas (ES) regulu Nr.717/2014 (2014.gada 27.jūnijs) par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē (turpmāk – Komisijas regula Nr.717/2014). [↑](#footnote-ref-17)
17. Attiecībā uz b) punktā minētajām nozarēm *de minimis* atbalstu var sniegt saskaņā ar Komisijas (ES) regulu Nr.1408/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu *de minimis* atbalstam lauksaimniecības nozarē (turpmāk – Komisijas regula Nr.1408/2013). [↑](#footnote-ref-18)
18. Atbilstoši Tieslietu ministrijas skaidrojumam formulējums "pasludināts maksātnespējas process" aptver arī tādus maksātnespējas stāvokļa risinājumus kā bankrots, sanācija un mierizlīgums, līdz ar to aptver arī tos maksātnespējas procesus, kas pasludināti saskaņā ar likumu "Par uzņēmumu un uzņēmējsabiedrību maksātnespēju" un Maksātnespējas likumu, kas bija spēkā līdz 2010. gada 1. novembrim”. [↑](#footnote-ref-19)
19. Ņemot vērā, ka piebildes “vai tas atbilst normatīvajos aktos noteiktiem kritērijiem, lai tam pēc kreditora pieprasījuma piemērotu maksātnespējas procedūru” pārbaudi nav iespējams veikt, pamatojoties uz publiskajos reģistros pieejamo informāciju, tās pārbaude parasti tiek veikta, balstoties uz atbalsta pretendenta iesniegtu apliecinājumu. Izstrādājot komercdarbības atbalsta pasākumu normatīvo regulējumu, ir nepieciešams paredzēt atbalsta pretendenta pienākumu iesniegt šādu apliecinājumu. [↑](#footnote-ref-20)
20. Skat. 19.zemsvītras atsauci. [↑](#footnote-ref-21)
21. Skat. 20.zemsvītras atsauci. [↑](#footnote-ref-22)
22. Ekonomisko vienību veido uzņēmumi, kuru starpā pastāv vismaz viena no šādām attiecībām (arī gadījumā, ja tā pastāv ar viena vai vairāku citu uzņēmumu starpniecību):

a) de minimis atbalsta pretendentam ir akcionāru vai dalībnieku balsstiesību vairākums citā komercsabiedrībā vai kādai citai komercsabiedrībai ir akcionāru vai dalībnieku balsstiesību vairākums pretendenta komercsabiedrībā;

b) de minimis atbalsta pretendentam ir funkcionāla, ekonomiska, juridiska vai cita saikne ar citu komercsabiedrību. [↑](#footnote-ref-23)
23. Ilustratīvu piemēru par kumulāciju gadījumos, kad atbalsts tiek sniegts saskaņā ar Komisijas regulu Nr.360/2012, lūdzam skatīt attēlā Nr.2 (III.sadaļā) [↑](#footnote-ref-24)
24. Komisijas regula Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (turpmāk – Komisijas regula Nr.651/2014). [↑](#footnote-ref-25)
25. Tāpat MK noteikumi Nr.715 aizstāj Ministru kabineta 2014.gada 2.decembra noteikumus Nr.741 "*De minimis* atbalsta uzskaites un piešķiršanas kārtība komercsabiedrībām, kuras sniedz pakalpojumus ar vispārēju tautsaimniecisku nozīmi, un uzskaites veidlapu paraugi", Ministru kabineta 2015. gada 29. septembra noteikumus Nr. 557 "De minimis atbalsta uzskaites un piešķiršanas kārtība lauksaimniecības nozarē" un Ministru kabineta 2015.gada 29.septembra noteikumus Nr.558 "De minimis atbalsta uzskaites un piešķiršanas kārtība zvejniecības un akvakultūras nozarē". [↑](#footnote-ref-26)
26. Ņemot vērā, ka sistēma savu darbību uzsāka 2019.gada 1.jūlijā, kopš 2022.gada 1.janvāra sistēmā ir beidzies pārējas periods, kas nozīmē, ka tajā ir pieejami pilnīgi dati par kārtējā un divos iepriekšējos fiskālajos gados piešķirto *de minimis* atbalstu. Attiecīgi atbalsta pretendentam, aizpildot veidlapu, vairs nav pašam jānorāda tam piešķirtais *de minimis* atbalsts, jo tas veidlapā tiek atlasīts no sistēmā esošajiem datiem. [↑](#footnote-ref-27)
27. Sīkāk par *de minimis* atbalsta uzskaites sistēmu lūdzam skatīt MK noteikumos Nr.715 un Sistēmas lietotāju rokasgrāmatā, kas sagatavotas un pieejamas atbilstoši lietotāju lomai *de minimis* atbalsta uzskaites sistēmā. [↑](#footnote-ref-28)
28. Sk. ES Tiesas 2018. gada 28. februāra sprieduma lietā C‑518/16 55., 56.punktu. [↑](#footnote-ref-29)
29. MK noteikumu Nr.715 3.6.apakšpunktā noteikts, ka lēmums par *de minimis* atbalsta piešķiršanu ir atbalsta sniedzēja pieņemtais lēmums, noslēgtais līgums vai cits dokuments, kurš piešķir atbalsta pretendentam likumīgas tiesības saņemt de minimis atbalstu. [↑](#footnote-ref-30)
30. Šobrīd Komisijas regulas Nr. 1407/2013 ir piemērojama līdz 2024.gada 30.jūnijam. [↑](#footnote-ref-31)
31. Atbalsts konkrētam saimnieciskās darbības veicējam, kas piešķirts ārpus atbalsta programmas [↑](#footnote-ref-32)
32. Komisijas informācija par bāzes likmju aprēķināšanu (pieejama: <http://ec.europa.eu/competition/state_aid/legislation/reference_rates.html>) un Komisijas paziņojumu par atsauces likmes un diskonta likmes noteikšanas metodes pārskatīšanu (2008/C 14/02) (pieejams: <http://eur-lex.europa.eu/legal-content/EN/ALL/;ELX_SESSIONID=9GWZJ1dCMWRLmvv2vzJJ20fJTYbbGWNyLQ5QRYW9zGLwJzjGmTm9!2016827174?uri=CELEX:52008XC0119(01))>, t.i. atsauces likmi jāizmanto arī kā diskonta likmi, aprēķinot neto pašreizējo vērtību. Tādēļ izmanto bāzes likmi, kurai pieskaita fiksētu rezervi — 100 bāzes punktus. [↑](#footnote-ref-33)
33. Komisijas informācija par bāzes likmju aprēķināšanu (pieejama: <http://ec.europa.eu/competition/state_aid/legislation/reference_rates.html>) un Komisijas paziņojumu par atsauces likmes un diskonta likmes noteikšanas metodes pārskatīšanu (2008/C 14/02) (pieejams: <http://eur-lex.europa.eu/legal-content/EN/ALL/;ELX_SESSIONID=9GWZJ1dCMWRLmvv2vzJJ20fJTYbbGWNyLQ5QRYW9zGLwJzjGmTm9!2016827174?uri=CELEX:52008XC0119(01))>, t.i. atsauces likmi jāizmanto arī kā diskonta likmi, aprēķinot neto pašreizējo vērtību. Tādēļ izmanto bāzes likmi, kurai pieskaita fiksētu rezervi — 100 bāzes punktus. [↑](#footnote-ref-34)
34. Norādītā atsauces likme formulā izmantota, pamatojoties uz 01.01.2015 noteikto. Eiropas Komisija ir norādījusi, ka aprēķinos izmantotajai diskonta likmei ir jāpieskaita 100 bāzes punkti. Riskantākiem darījumiem ir piemērojamas augstākas likmes, piemēram, aizņēmējiem, kuriem nav kredītvēstures vai novērtējuma, kas ir pamatots ar bilanci, piemēram, īpašam nolūkam dibinātiem uzņēmumiem vai jaundibinātiem uzņēmumiem, bāzes likmei pieskaita vismaz 400 bāzes punktus un rezerve nevar būt zemāka par to, ko piemēro mātes uzņēmumam. Norādām, ka tas ir arī minēts Komisijas paziņojumā par atsauces likmes un diskonta likmes noteikšanas metodes pārskatīšanu (2008/C 14/02). [↑](#footnote-ref-35)
35. Norādītā atsauces likme formulā izmantota, pamatojoties uz 01.01.2015 noteikto. Eiropas Komisija ir norādījusi, ka aprēķinos izmantotajai diskonta likmei ir jāpieskaita 100 bāzes punkti. Riskantākiem darījumiem ir piemērojamas augstākas likmes, piemēram, aizņēmējiem, kuriem nav kredītvēstures vai novērtējuma, kas ir pamatots ar bilanci, piemēram, īpašam nolūkam dibinātiem uzņēmumiem vai jaundibinātiem uzņēmumiem, bāzes likmei pieskaita vismaz 400 bāzes punktus un rezerve nevar būt zemāka par to, ko piemēro mātes uzņēmumam. Norādām, ka tas ir arī minēts Komisijas paziņojumā par atsauces likmes un diskonta likmes noteikšanas metodes pārskatīšanu (2008/C 14/02). [↑](#footnote-ref-39)
36. Norādām, ka noapaļošana būtu jāveic aprēķinu pašās beigās (iespējami vēlākā laika posmā), kā to arī ir ieteikusi Eiropas Komisija. Lai izvairītos no kļūdām, kas iespējamas, ievadot darbības secīgi word failā, norādām, ka tālākie aprēķini ir veikti elektroniski.. [↑](#footnote-ref-40)
37. Komisijas paziņojumu par atsauces likmes un diskonta likmes noteikšanas metodes pārskatīšanu (2008/C 14/02) (pieejams: <http://eur-lex.europa.eu/legal-content/EN/ALL/;ELX_SESSIONID=9GWZJ1dCMWRLmvv2vzJJ20fJTYbbGWNyLQ5QRYW9zGLwJzjGmTm9!2016827174?uri=CELEX:52008XC0119(01)>) un Komisijas informācija par bāzes likmju aprēķināšanu (pieejama: <http://ec.europa.eu/competition/state_aid/legislation/reference_rates.html>). [↑](#footnote-ref-41)
38. Norādītā atsauces likme formulā izmantota, pamatojoties uz 01.01.2015 noteikto. Eiropas Komisija ir norādījusi, ka aprēķinos izmantotajai diskonta likmei ir jāpieskaita 100 bāzes punkti. Riskantākiem darījumiem ir piemērojamas augstākas likmes, piemēram, aizņēmējiem, kuriem nav kredītvēstures vai novērtējuma, kas ir pamatots ar bilanci, piemēram, īpašam nolūkam dibinātiem uzņēmumiem vai jaundibinātiem uzņēmumiem, bāzes likmei pieskaita vismaz 400 bāzes punktus un rezerve nevar būt zemāka par to, ko piemēro mātes uzņēmumam. Norādām, ka tas ir arī minēts Komisijas paziņojumā par atsauces likmes un diskonta likmes noteikšanas metodes pārskatīšanu (2008/C 14/02). [↑](#footnote-ref-42)
39. Šeit un turpmāk ar reģionālo atbalstu tiek saprasts atbalsts saskaņā ar Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (turpmāk – GBER), 14.pantu vai piemērojot Reģionālā valsts atbalsta pamatnostādnes (2021/C 153/01). Ja atsevišķos šajā rokasgrāmatā ietvertajos piemēros izmantotā maksimālā reģionālā atbalsta intensitāte ir pieņēmums, kas neatbilst spēkā esošajai reģionālajai atbalsta kartei, tas ir īpaši norādīts. [↑](#footnote-ref-43)
40. Saskaņā ar GBER 8.panta 3.punkta b) apakšpunktu. [↑](#footnote-ref-44)
41. Sīkāk lūdzam skatīt materiālu [Skaidrojums jēdzieniem “brīvs no valsts atbalsta” un “atbalsta intensitāte”](https://www.fm.gov.lv/files/komerdarbbasatbalsta/2018-08_Skaidrojums_jedzieniem_brivs%20no%20valsts%20atbalsta%20un%20atbalsta%20intensitate.pdf) Finanšu ministrijas mājas lapā https://www.fm.gov.lv/lv/skaidrojosie-materiali [↑](#footnote-ref-45)